text:
Kon mosunod kita ni Kristo, naninguha kita sa pag-apil ug pagpalambo sa Iyang matubsanon nga buhat.
Sa panahon sa kolonya, dunay panginahanglan og mga trabahante sa Amerika. Atol sa ika-18 ug sayo sa ika-19 nga siglo, ang potensyal nga mga trabahante girekrut sa Great Britain, Germany, ug sa ubang mga nasud sa Europe, apan ang kadaghanan sa gustong moadto dili makabayad sa biyahe. Komon ang pagbiyahe ubos sa kontrata, nga nagsaad nga makatrabaho ra sa ilang pag-abut nga walay suweldo isip bayad sa ilang pagbiyahe. Ang uban miabut tungod sa saad nga ang mga sakop sa pamilya nga tua na sa Amerika ang mobayad sa ilang plete inig abut nila, apan kon dili kana mahitabo, ang bag-ong nangabut obligado nga mobayad sa ilang gasto pinaagi sa pagtrabaho nga wala pay suweldo. Ang termino nga gigamit sa paghulagway niining trabahante nga wala pay suweldo mao ang “tigtubos.” Kinahanglan ilang matubos ang gasto sa ilang pagbiyahe—maingon ta, ilang gipalit ang ilang kagawasan—pinaagi sa ilang pagtrabaho.1
Uban sa labing importanting titulo ni Jesukristo mao ang Manunubos. Sumala sa gibutang sa akong mubo nga asoy sa mga “tigtubos,” ang pulong tubos nagpasabut sa pagbayad og obligasyon o utang. Ang pagtubos nagpasabut usab sa pagluwas o paghatag og kagawasan pinaagi sa pagbayad. Kon ang usa ka tawo masayop ug dayon mokorihir niini o magtarung, moingon ta nga iyang gitubos ang iyang kaugalingon. Ang kada usa sa mga kahulugan nagpakita og lain-laing bahin sa mahinungdanong Katubsanan nga nahimo ni Jesukristo pinaagi sa Iyang Pag-ula, nga naglakip, sa mga pulong sa diksyonaryo, “sa pagluwas gikan sa sala ug sa mga silot niini, nga dunay sakripisyo nga gihimo alang sa makasasala.”2
Ang Katubsanan sa Manluluwas adunay duha ka bahin. Una, nag-ula kini sa kalapasan ni Adan ug sa miresulta nga Pagkapukan sa tawo pinaagi sa pagbuntog sa gitawag nga direkta nga mga epekto sa Pagkapukan—pisikal ug espirituhanong kamatayon. Ang pisikal nga kamatayon nasabtan pag-ayo; ang espirituhanong kamatayon mao ang pagkabulag sa tawo gikan sa Dios. Sa mga pulong ni Pablo, “Kay maingon nga diha kang Adan ang tanan nangamatay, maingon man usab diha kang Kristo ang tanan mangabuhi” (1 Mga Taga-Corinto 15:22). Kining katubsanan gikan sa pisikal ug espirituhanon nga kamatayon alang sa tanan ug walay kondisyon.3
Ang ikaduhang bahin sa Pag-ula sa Manluluwas mao ang katubsanan gikan sa unsay giingon nga dili direkta nga sangputanan sa Pagkapukan—sa atong kaugalingong mga sala batok sa kalapasan ni Adan. Tungod sa Pagkapukan, natawo kita sa mortal nga kalibutan diin ang sala—nga mao, ang pagsupak sa balaan nga balaod—molukop sa tanan. Nagsulti natong tanan, ang Ginoo miingon:
“Bisan pa kon sila mosugod sa pagtubo, ang sala gipalambo diha sa ilang mga kasingkasing, ug sila motilaw sa kapait, aron sila masayud sa paghatag og bili sa maayo.
“Ug gihatag kini ngadto kanila sa pagkasayud sa maayo gikan sa dautan; busa sila mga tinugyanan ngadto sa ilang mga kaugalingon” (Moises 6:55–56).
Tungod kay kita may tulubagon ug kita mohimo og mga pagpili, ang katubsanan gikan sa atong kaugalingong mga sala kondisyonal—sa kondisyon sa pagkumpisal ug pagbiya sa sala ug pagbalhin ngadto sa diosnon nga kinabuhi, o sa laing pagkasulti, sa kondisyon sa paghinulsol (tan-awa sa D&P 58:43). “Busa,” mando sa Ginoo, “itudlo kini ngadto sa imong mga anak, aron ang tanan nga mga tawo, bisan diin, kinahanglan maghinulsol, o sila dili makapanunod sa gingharian sa Dios, kay walay mahugaw nga butang nga makapuyo didto, o makapuyo sa iyang atubangan” (Moises 6:57).
Ang pag-antus sa Manluluwas sa Getsemani ug ang Iyang paghingutas sa krus nagtubos nato gikan sa sala pinaagi sa pagtagbaw sa gipangayo sa kaangayan ngari kanato. Iyang kaloy-an ug pasayloon kadtong maghinulsol. Ang Pag-ula nagbayad usab sa utang nga nautang sa kaangayan nato pinaagi sa pag-ayo ug pagbayad nato sa bisan unsa nga pag-antus nga inosente natong giantus. “Kay tan-awa siya miantus sa mga kasakit sa tanan nga mga tawo, oo, ang mga kasakit sa tanan nga buhi nga binuhat, mga lalaki, mga babaye, ug mga bata, nga nahisakop sa banay ni Adan” (2 Nephi 9:21; tan-awa usab sa Alma 7:11–12).4
Kon mosunod kita ni Kristo, naninguha kita sa pag-apil ug pagpalambo sa Iyang matubsanon nga buhat. Ang labing dakong serbisyo nga atong mahatag sa uban niini nga kinabuhi, sugod sa atong kaugalingong pamilya, mao ang pagdala nila ngadto kang Kristo pinaagi sa hugot nga pagtuo ug paghinulsol aron nga sila makasinati sa Iyang Katubsanan—kalinaw ug kalipay karon ug pagka-imortal ug kinabuhing dayon sa kalibutan nga moabut. Ang buhat sa atong mga misyonaryo usa ka talagsaon nga pagpadayag sa matubsanong gugma sa Ginoo. Isip Iyang gitugutan nga mga mensahero, sila nagtanyag og dili matandi nga mga panalangin sa hugot nga pagtuo diha ni Jesukristo, paghinulsol, bunyag, ug gasa sa Espiritu Santo, nagbukas sa dalan sa espirituhanong pagkatawo pag-usab ug katubsanan.
Mahimo usab kitang motabang sa katubsanan sa Ginoo niadtong tua sa pikas kinabuhi. “Ang mga matinud-anon nga mga anciano niining mao nga kapaigoan, sa panahon nga sila mobiya gikan sa mortal nga kinabuhi, mopadayon sa ilang mga paghago diha sa pagsangyaw sa ebanghelyo sa paghinulsol ug katubsanan, pinaagi sa sakripisyo sa Bugtong Anak sa Dios taliwala niadto kinsa anaa sa kangitngit ug ubos sa pagkaulipon sa sala diha sa dako nga kalibutan sa mga espiritu sa mga patay” (D&P 138:57). Sa benepisyo sa puli [vicarious] nga mga tulumanon nga atong ihalad nila sa mga templo sa Dios, bisan kadtong namatay diha sa pagkaulipon sa sala mahimong gawasnon.5
Samtang ang labing importanting mga bahin sa katubsanan may kalabutan sa paghinulsol ug pagpasaylo, dunay importante usab kaayong temporal nga bahin. Ginaingon nga si Jesus nagpangadto-adto sa paghimog mga kaayohan (tan-awa sa Mga Buhat 10:38), nga naglakip sa pag-ayo sa masakiton, pagpakaon sa gigutom nga pundok sa katawhan, ug pagtudlo sa mas maayong paagi. “Ang Anak sa tawo mianhi dili aron siya pag-alagaron kondili sa pag-alagad, ug sa paghalad sa iyang kinabuhi sa pagpakamatay ingon nga lukat alang sa daghan” (Mateo 20:28). Mao nga kita, ubos sa impluwensya sa Balaan nga Espiritu, maghimo og maayo sa sumbanan sa katubsanan sa Ginoo.
Kining matang sa matubsanong buhat nagpasabut sa pagtabang sa mga tawo sa ilang problema. Nagpasabut kini nga makighigala sa kabus ug maluyahon, pagpagaan sa pag-antus, pagkorihir sa mga sayop, pagpanalipod sa kamatuoran, pagpalig-on sa nagtubo nga henerasyon, ug pagkab-ot sa seguridad ug kalipay sa panimalay. Daghan sa atong matubsanon nga buhat dinhi sa yuta mao ang pagtabang sa uban nga motubo ug makakab-ot sa ilang paglaum ug mga pangandoy.
Usa ka ehemplo gikan sa nobela ni Victor Hugo nga Les Misérables, bisan dili tinuod, kanunayng nakapatandog ug nakapadasig kanako. Duol sa sinugdanan sa istorya, si Bishop Bienvenu mihatag og pagkaon ug kapuy-an sa walay balay nga si Jean Valjean, nga bag-o lang gibuhian gikan sa 19 ka tuig nga pagkapriso tungod sa pagkawat og pan aron ipakaon sa gipanggutom nga mga anak sa iyang igsoong babaye. Gahi na og kasingkasing ug may kasuko, si Valjean mibalos sa kaayo ni Bishop Bienvenu pinaagi sa pagkawat sa iyang pilak nga mga butang. Dayon gidakop sa mga pulis, si Valjean namakak nga ang pilak usa ka regalo ngadto niya. Sa dihang ang mga pulis midala niya ngadto sa balay sa bishop, sa kasurprisa ni Valjean, si Bishop Bienvenu mikumpirmar sa iyang istorya ug para makakombinser miingon, “‘Apan! gihatag usab nako nimo ang mga kandelarya, nga pilak usab sama sa uban, ug mabaligya og duha ka gatus ka francs. Nganong wala man nimo dad-a kauban sa imong mga plato?’ …
“Ang bishop miduol niya, ug miingon, sa hinay nga tingog:
“‘Ayaw kalimti, ayaw gyud kalimti nga ikaw misaad nako sa paggamit niini nga pilak aron mahimong matinuoron nga tawo.’
“Si Jean Valjean, nga wala mahinumdom niini nga saad, nagbarug nga nahibulong. Ang bishop … mipadayon, sa ligdong nga paagi:
“‘Jean Valjean, igsoon ko: dili na ikaw iya sa dautan, apan sa maayo. Ang imong kalag maoy akong gipalit alang nimo. Gikuha nako kini gikan sa mangitngit nga mga hunahuna ug gikan sa espiritu sa perdisyon, ug gihatag nako kini sa Dios!’”
Si Jean Valjean nahimo gyud nga bag-ong tawo, buotan nga tawo ug nagtabang og daghang tawo. Sa iyang tibuok kinabuhi iyang gitipigan ang duha ka pilak nga kandelarya aron sa pagpahinumdom niya nga ang iyang kinabuhi natubos alang sa Dios.6
Ang ubang matang sa temporal nga katubsanan moabut pinaagi sa hiniusang paningkamot. Usa kini sa mga rason nga mitukod ang Manluluwas og simbahan. Sa pagka-organisar sa mga korum ug mga auxiliary ug mga stake, mga ward, ug mga branch, dili lang kita makatudlo ug makaawhag sa usag usa sa ebanghelyo; apan makatabang usab kita sa mga tawo ug makahatag og mga kapanguhaan nga gikinahanglan sa kinabuhi. Ang mga tawo nga nag-inusara o naa sa dili andam nga mga grupo dili kanunayng makahatag og tabang sa dinagko nga mga hagit. Isip mga sumusunod ni Jesukristo komunidad kita sa mga Santos nga naorganisar aron sa pagtabang sa pagtubos sa mga panginahanglan sa atong isig ka Santos ug daghan pa sa tibuok kalibutan.
Tungod sa atong mga humanitarian effort, nga gihisgutan ni Elder Dallin H. Oaks, ilabi na sa miaging tuig, 890,000 ka mga tawo sa 36 ka nasud adunay limpyo nga tubig, 70,000 ka tawo sa 57 ka nasud adunay mga wheelchair, 75,000 ka tawo sa 25 ka nasud miarang-arang ang panan-aw, ug mga tawo sa 52 ka nasud nakadawat og tabang human sa katalagman sa kinaiyahan. Nakigtambayayong sa uban, ang Simbahan mitabang sa pagpabakuna sa mga 8 ka milyon ka bata ug mitabang sa mga Syrian sa mga kampo sa mga refugee sa Turkey, Lebanon, ug Jordan sa ilang mga gikinahanglan. Sa samang higayon, ang mga miyembro sa Simbahan nga nagkinahanglan nakadawat og minilyon ka dolyar sa halad sa puasa ug ubang welfare assistance sa tuig 2012. Salamat sa inyong kamanggihatagon.
Kining tanan wala maglakip sa indibidwal nga buhat sa kalooy ug suporta—mga gasa sa pagkaon, sinina, kwarta, pag-atiman, ug liboan ka laing matang sa paghupay ug kalooy—diin kita mahimong moapil sa Kristohanong buhat sa katubsanan. Sa bata pa ko nakasaksi ko sa binuhatan sa akong kaugalingong inahan sa pagtubos sa usa ka babaye nga nagkinahanglan. Daghang mga tuig na ang milabay sa dihang ang iyang mga anak gagmay pa, ang akong mama miagi og seryoso nga operasyon nga hapit ikamatay niya ug naglubog sa higdaanan sulod sa dul-an sa usa ka tuig. Niining higayuna, ang mga sakop sa pamilya ug sa ward mitabang ni Mama ug sa among pamilya. Alang sa dugang nga tabang, ang presidente sa Relief Society sa ward, si Sister Abraham, mirekomendar nga mosuhol ang akong mga ginikanan sa usa ka babaye sa ward nga nagkinahanglan og trabaho. Sa paghinumdom niini nga istorya, mogamit ko og dili nila tinuod nga ngalan nga Sara ug Annie alang niini nga babaye ug sa iyang anak. Mao kini ang istorya sa akong mama:
Nahinumduman pa gyud nako kini nga morag kagahapon lang. Naghigda ko, ug si Sister Abraham midala ni Sara diha sa may pultahan sa kwarto. Ang akong kasingkasing nahugno. Didto nagbarug ang usa ka tawo nga dili gyud maayo tan-awon nga sukad akong nakita—niwang; nagkagidlay, walay sudlay; hoy-hoy ang abaga; nagduko lang. Nagsul-ob siya og karaang sinina nga pang-balay nga dako kaayo alang niya. Dili siya motan-aw ug hinay kaayong mosulti nga dili nako madungog. Nagtago sa iyang luyo ang gamay nga bata nga mga tulo ka tuig. Unsay akong buhaton niining babayhana? Sa ilang pagbiya sa kwarto, mihilak ko og maayo. Nagkinahanglan ko og tabang, dili dugang problema. Nakig-istorya si Sister Abraham kaniya sa makadiyot, ug sa wala madugay ilang gilimpyohan ang balay ug nag-andam og lamian nga pagkaon. Mihangyo si Sister Abraham nga sulayan lang nako og pipila ka adlaw, [nag-ingon] nga kining babayhana naglisud gyud ug nagkinahanglan og tabang.
“Pagkasunod buntag sa pag-abut ni Sara, gipaduol nako siya sa akong higdaanan nga madungog nako siya. Nangutana siya kon unsay akong ipabuhat niya. Gisultihan nako siya ug dayon miingon, ‘Apan ang labing importanting butang mao ang akong mga anak nga lalaki; paggahin og panahon nila, basahi sila—mas importante sila kay sa balay.’ Maayo siya nga moluto ug molimpyo sa balay, nahuman ang labhunon, ug maayo siya sa mga anak nga lalaki.
“Paglabay sa mga semana, nahibaloan nako ang istorya ni Sara. [Tungod kay dili kaayo siya makadungog, dili maayo ang iyang pag-eskwela ug mihunong. Batan-on pa siyang naminyo sa palahubog nga tawo. Natawo si Annie ug nahimong kalipay sa kinabuhi ni Sara. Usa ka gabii sa tingtugnaw miuli ang iyang bana nga hubog, mipugos ni Sara ug Annie sa pagpasakay sa sakyanan nga nagsinina para pangkatulog, ug dayon gipakanaog sila sa daplin sa highway. Wala na nila siya makita pa. Nagtiniil ug nagkurog, si Sara ug Annie naglakaw og layo kaayo ngadto sa balay sa iyang inahan.] Miuyon ang iyang inahan nga papuy-on sila bayad sa pagbuhat sa tanang buluhaton sa balay ug pagluto, ug pag-atiman sa iyang mga igsoon nga nag-eskwela sa high school.
“Gidala namo si Sara sa doktor sa dunggan, ug nataoran siya og hearing aid. … Gipaeskwela namo siya, ug nakakuha siya sa iyang high school diploma. Mieskwela siya sa panggabii ug nakagradwar sa kolehiyo ug nagtudlo og espesyal nga edukasyon. Mipalit siya og gamay nga balay. Naminyo si Annie sa templo ug nanganak og duha. Naoperahan si Sara sa iyang mga dunggan ug makadungog na. Miretiro siya paglabay sa katuigan ug nagmisyon. … Kanunay nga nagpasalamat si Sara namo ug miingon nga daghan siya og nakat-unan nako, ilabi na sa dihang giingnan nako siya nga ang akong mga anak mas importante kay sa balay. Miingon siya nga nakatudlo kini niya nga maoy iyang himoon ni Annie. … Si Sara usa ka espesyal kaayo nga babaye.”
Isip mga disipulo ni Jesukristo, kinahanglang buhaton nato ang tanan sa pagtubos sa uban gikan sa pag-antus ug mga salagubangon. Bisan pa, ang atong labing importante nga serbisyo sa pagtubos mao ang paggiya nila ngadto ni Kristo. Kon wala ang Iyang Pagtubos gikan sa kamatayon ug gikan sa sala, kita dunay ebanghelyo lamang sa sosyal nga kaangayan. Makatabang tingali kana ug makahusay sa pagkakaron, apan kini walay gahum sa pagtawag gikan sa langit sa hingpit nga kaangayan ug walay katapusan nga kalooy. Ang importante nga katubsanan anaa ni Jesukristo ug Kaniya lamang. Mapainubsanon ug mapasalamaton ako nga moila Kaniya isip Manunubos sa pangalan ni Jesukristo, amen.
Show References
-
1. Tan-awa sa Merriam-Webster’s Collegiate Dictionary, 10th ed. (1993), “redemptioner.”
-
2. Webster’s New World College Dictionary, 3rd ed. (1988), “redeem.”
-
3. “Ang Anak sa Dios mitubos sa unang sala, diin ang mga sala sa mga ginikanan dili pagatubagon diha sa mga ulo sa anak, kay sila walay sala gikan sa katukuran sa kalibutan” (Moises 6:54). Pinaagi sa Katubsanan ni Kristo, ang tanan makabuntog sa lubnganan ug mabanhaw sa pagka-imortal. Agig dugang, ang tanan makabuntog sa espirituhanong kamatayon pinaagi sa pagdala og balik ngadto sa presensya sa Dios aron hukman. Miingon si Jesus, “Nga ingon nga Ako gituboy [diha sa krus] sa mga tawo mao usab ang mga tawo ituboy pinaagi sa amahan, sa pagbarug sa akong atubangan, aron pagahukman sa ilang mga buhat” (3 Nephi 27:14). Kadtong nalimpyohan sa sala magpabilin uban sa Dios sa langitnong gingharian, apan kadtong wala maghinulsol ug dili limpyo dili makapuyo uban sa balaan nga Dios, ug human sa Paghukom kinahanglang mobiya sila ug sa ingon mag-antus pag-usab sa espirituhanong kamatayon. Usahay kini gipasabut nga ikaduhang kamatayon o pag-antus sa espirituhanong kamatayon sa ikaduhang higayon. (Tan-awa sa Helaman 14:15–18.)
-
4. Kabahin kini sa atong kaugalingong mga sala nga gihisgutan sa kasulatan nga ang uban wala makabenepisyo sa katubsanan: “Ang mga dautan magpabilin ingon nga walay katubsanan nga nahimo, gawas kon kini ang paghubad sa mga higot sa kamatayon” (Alma 11:41). “Siya nga walay hugot nga pagtuo ngadto sa paghinulsol walay panalipod sa tibuok balaod nga gipangayo sa kaangayan; busa ngadto lamang kaniya nga adunay hugot nga pagtuo sa paghinulsol mapahinabo ang mahinungdanon ug walay katapusan nga laraw sa katubsanan.” (Alma 34:16). Kon ang usa ka tawo mosalikway sa Pag-ula sa Manluluwas, kinahanglan siya mismo maoy motubos sa iyang utang ngadto sa kaangayan. Si Jesus miingon, “Kay tan-awa, Ako, ang Dios, nag-antus niini nga mga butang alang sa tanan, nga sila unta dili mag-antus kon sila maghinulsol; apan kon dili sila maghinulsol sila kinahanglan gayud nga mag-antus sama kanako” (Doktrina ug mga Pakigsaad 19:16–17). Ang wala matubos nga pag-antus sa indibidwal alang sa sala gitawag og impyerno. Nagpasabut kini nga maulipon sa yawa ug gihulagway sa kasulatan nga mga kadena o lim-aw sa kalayo ug asupre. Si Lehi nangamuyo sa iyang mga anak sa pagpili sa Katubsanan ni Kristo “ug dili mopili sa walay katapusan nga kamatayon, sumala sa kabubut-on sa tawo ug sa dautan nga anaa niana, nga naghatag sa espiritu sa yawa og gahum sa pagbihag, aron pagdala kaninyo ngadto sa impyerno, nga siya mohari ibabaw kaninyo sa iyang kaugalingon nga gingharian” (2 Nephi 2:29). Mao nga, tungod sa Pag-ula ni Jesukristo, ang impyerno adunay katapusan, ug kadtong kinahanglang moagi niini “matubos gikan sa yawa [diha] sa katapusan nga pagkabanhaw” (Doktrina ug mga Pakigsaad 76:85). Ang gamay ra kaayo nga “mga anak sa kapildihan” mao “lamang kinsa diin ang ikaduha nga kamatayon adunay [malungtarong] gahum; oo, sa pagkatinuod, sila mao lamang kinsa dili matubos diha sa tukma nga panahon sa Ginoo, human sa mga pag-antus sa iyang kaligutgut.” (Doktrina ug mga Pakigsaad 76:32, 37–38).
-
5. Si Propeta Joseph Smith mipasabut, “Himoa ang mga patay nga mopahayag og mga awit sa walay katapusan nga pagdayeg ngadto ni Hari Immanuel, kinsa na-orden, sa wala pa ang kalibutan, niana nga nakahimo kanato sa pagtubos kanila gikan sa ilang bilanggoan; kay ang binilanggo mahimo nga gawasnon” (Doktrina ug mga Pakigsaad 128:22).
-
6. Tan-awa sa Victor Hugo, Les Misérables (1992), 91–92.
Mubo nga mga sulat
Official Web site of The Church of Jesus Christ of Latter-day Saints
© 2013 Intellectual Reserve, Inc. All Rights Reserved


c: text/html

text:
Kapitulo 18
Si Jesus mipasiugda sa sakramento diha sa mga Nephite—Sila gisugo sa pag-ampo kanunay diha sa iyang ngalan—Kadto kinsa mokaon sa iyang unod ug moinom sa iyang dugo nga dili takus pagasilutan—Ang mga tinun-an gihatagan og gahum sa pagtugyan sa Espiritu Santo. Mga a.d. 34.
1 Ug nahinabo nga si Jesus misugo sa iyang mga tinun-an nga magdala sila og mga pan ug bino ngadto kaniya.
2 Ug samtang sila nagkuha sa pan ug bino, siya misugo sa pundok sa mga katawhan nga sila kinahanglan molingkod sa ilang mga kaugalingon diha sa yuta.
3 Ug sa pag-abut sa mga tinun-an dala ang pan ug bino, siya mikuha sa pan ug mipikaspikas ug mipanalangin niini; ug siya mihatag ngadto sa iyang mga tinun-an ug misugo nga sila mokaon.
4 Ug sa diha nga sila nakakaon ug nabusog, siya misugo nga sila mohatag ngadto sa pundok sa mga katawhan.
5 Ug sa diha nga ang pundok sa mga katawhan nakakaon ug nabusog, siya miingon ngadto sa mga tinun-an: Tan-awa adunay usa nga i-orden taliwala kaninyo, ug ngadto kaniya Ako mohatag og gahum nga siya mopikas-pikas sa pan ug mopanalangin niini ug mohatag niini ngadto sa mga katawhan sa akong simbahan, ngadto sa tanan niadto kinsa motuo ug mopabunyag diha sa akong ngalan.
6 Ug kini kamo sa kanunay maninguha sa pagtuman, gani ingon nga Ako mibuhat, sa pagpikas-pikas sa pan ug pagpanalangin niini ug paghatag niini ngadto kaninyo.
7 Ug kini kamo mobuhat agi og handumanan sa akong lawas, nga Ako mipakita kaninyo. Ug kini mao ang usa ka pagpamatuod ngadto sa Amahan nga kamo sa kanunay mahinumdom kanako. Ug kon kamo sa kanunay mahinumdom kanako, kamo makaangkon sa akong Espiritu uban kaninyo.
8 Ug nahinabo nga sa iyang pag-ingon niini nga mga pulong, siya misugo sa iyang mga tinun-an nga sila mokuha sa bino sa kopa ug moinom niini, ug nga sila mohatag usab sa pundok sa mga katawhan aron sila makainom niini.
9 Ug nahinabo nga kini sila mibuhat, ug sila miinom niini ug nabusog; ug sila mihatag ngadto sa pundok sa mga katawhan, ug sila miinom, ug sila nabusog.
10 Ug sa diha nga ang mga tinun-an nakabuhat niini, si Jesus miingon ngadto kanila: Bulahan kamo niining butang nga kamo mihimo, kay kini mao ang pagtuman sa akong mga sugo, ug kini mosaksi ngadto sa akong Amahan nga kamo andam sa paghimo niana diin Ako misugo kaninyo.
11 Ug kini kamo mobuhat kanunay ngadto kanila kinsa naghinulsol ug nagpabunyag sa akong ngalan; ug kamo mobuhat niini agi og handumanan sa akong dugo, diin Ako mipaagas alang kaninyo, nga kamo unta makasaksi ngadto sa Amahan nga kamo sa kanunay mahinumdom kanako. Ug kon kamo sa kanunay mahinumdom kanako kamo makaangkon sa akong Espiritu uban kaninyo.
12 Ug Ako mohatag nganha kaninyo og usa ka sugo nga kamo magbuhat niini nga mga butang. Ug kon kamo sa kanunay magbuhat niini nga mga butang bulahan kamo, kay kamo natukod diha sa ibabaw sa akong lig-on nga sukaranan.
13 Apan kon kinsa diha kaninyo magbuhat kapin ug kulang niini wala matukod sa akong lig-on nga sukaranan, apan natukod sa usa ka balason nga tukuranan; ug sa pagbundak sa ulan, ug sa pag-abut sa mga lunop, ug sa paghuros sa mga hangin, ug mohampak diha kanila, sila matumba, ug ang mga ganghaan sa impyerno andam sa pagbukas aron sa pagdawat kanila.
14 Busa bulahan kamo kon kamo mohupot sa akong mga sugo, nga gisugo kanako sa akong Amahan nga Ako mohatag nganha kaninyo.
15 Sa pagkatinuod, sa pagkatinuod, Ako moingon nganha kaninyo, kamo kinahanglan magbantay ug mag-ampo sa kanunay, tingali unya og kamo matintal sa yawa, ug kamo mabihag ug mahimo nga ulipon kaniya.
16 Ug ingon nga ako nag-ampo uban kaninyo mao usab kamo mag-ampo diha sa akong simbahan, taliwala sa akong mga katawhan nga naghinulsol ug nagpabunyag diha sa akong ngalan. Tan-awa Ako mao ang kahayag; Ako nagpakita og usa ka panig-ingnan alang kaninyo.
17 Ug nahinabo nga sa diha nga nakapamulong na si Jesus niini nga mga pulong ngadto sa iyang mga tinun-an, siya miatubang pag-usab ngadto sa pundok sa mga katawhan ug miingon ngadto kanila:
18 Tan-awa, sa pagkatinuod, sa pagkatinuod, Ako moingon nganha kaninyo, kamo kinahanglan gayud nga magbantay ug mag-ampo kanunay tingali pa unya og masulod kamo sa pagtintal; kay si Satanas nagtinguha sa pag-angkon kaninyo, aron siya moayag kaninyo sama sa trigo.
19 Busa kamo kinahanglan gayud nga mag-ampo sa kanunay ngadto sa Amahan sa akong ngalan;
20 Ug bisan unsa nga kamo mangayo sa Amahan diha sa akong ngalan, nga matarung, magtuo nga kamo makadawat, tan-awa kini ihatag nganha kaninyo.
21 Pag-ampo uban sa inyong mga banay ngadto sa Amahan, sa kanunay diha sa akong ngalan, aron ang inyong mga asawa ug ang inyong mga anak mapanalanginan.
22 Ug tan-awa, kamo magtigum sa kanunay; ug dili kamo modili ni bisan kinsa nga tawo sa pagtambong uban kaninyo kon kamo magkatigum, apan tugoti sila nga sila makaduol nganha kaninyo ug ayaw pagdili kanila;
23 Apan kamo mag-ampo alang kanila, ug dili mosalikway kanila; ug kon kini mao nga sila moduol nganha kaninyo sa kanunay kamo mag-ampo alang kanila ngadto sa Amahan, diha sa akong ngalan.
24 Busa, ipakita ninyo ang inyong kahayag aron kini moiwag sa kalibutan. Tan-awa Ako mao ang kahayag diin kamo mopakita—nga diin kamo nakakita kanako nga mihimo. Tan-awa kamo nakakita nga Ako nag-ampo ngadto sa Amahan, ug kamong tanan nakasaksi.
25 Ug kamo nakakita nga Ako misugo nga walay mopalayo kaninyo, apan hinoon Ako misugo nga kamo moduol ngari kanako, nga kamo unta mobati ug makakita; gani mao kini nga kamo mobuhat ngadto sa kalibutan; ug si kinsa kadto nga molapas niini nga sugo nagtugot sa iyang kaugalingon nga bihagon ngadto sa pagtintal.
26 Ug karon nahinabo, nga sa paghuman ni Jesus sa pagpamulong niini nga mga pulong, siya mitan-aw pag-usab sa iyang mga tinun-an kinsa siya mipili, ug miingon ngadto kanila:
27 Tan-awa sa pagkatinuod, sa pagkatinuod, Ako moingon nganha kaninyo, Ako mohatag nganha kaninyo og lain nga sugo, ug unya Ako mopauli ngadto sa akong Amahan aron Ako motuman sa uban nga mga sugo nga siya mihatag kanako.
28 Ug karon tan-awa, kini mao ang sugo diin Ako mihatag nganha kaninyo, nga kamo dili motugot kang bisan kinsa sa pag-ambit sa akong lawas ug dugo nga dili takus, kon kamo mangalagad niini;
29 Kay kinsa kadto nga mokaon ug moinom sa akong lawas ug dugo nga dili takus siya makakaon ug makainom sa tunglo sa iyang kalag; busa kon kamo nasayud nga ang usa ka tawo dili takus sa pagkaon ug pag-inom sa akong lawas ug dugo kamo magdili kaniya.
30 Bisan pa niana, kamo dili mosalikway kaniya gikan kaninyo, apan kamo mangalagad ngadto kaniya ug mag-ampo alang kaniya ngadto sa Amahan, sa akong ngalan; ug kon kini mao nga siya maghinulsol ug magpabunyag diha sa akong ngalan, niana kamo modawat kaniya, ug moalagad ngadto kaniya sa akong lawas ug dugo.
31 Apan kon siya dili maghinulsol dili siya pagaiphon taliwala sa akong mga katawhan, nga aron siya dili makaangin sa akong mga katawhan, kay tan-awa Ako nasayud sa akong karnero, ug sila inihap.
32 Bisan pa niana, kamo dili mosalikway kaniya gikan sa inyong mga sinagoga, o sa inyong mga dapit alampoan, kay ngadto kanila kamo magpadayon sa pag-alagad; kay kamo wala masayud kanus-a sila mobalik ug mohinulsol, ug moduol ngari kanako uban sa hingpit nga katuyoan sa kasingkasing, ug Ako moayo kanila; ug kamo mao ang hinungdan sa pagdala og kaluwasan ngadto kanila.
33 Busa, pagbaton niini nga mga pulong diin Ako misugo kaninyo aron kamo dili mahulog ubos sa panghimaraut; kay alaot ngadto kaniya kinsa gipanghimaraut sa Amahan.
34 Ug Ako mohatag niini nga mga sugo tungod sa inyong mga panagbingkil nga diha taliwala kaninyo. Ug bulahan kamo kon kamo walay pagbingkil taliwala diha kaninyo.
35 Ug karon Ako mopauli na ngadto sa Amahan, kay kini gikinahanglan kaayo nga Ako mopauli ngadto sa Amahan alang sa inyong mga kaayohan.
36 Ug nahinabo nga sa diha nga natapos na si Jesus sa pagpamulong, siya mihikap pinaagi sa iyang kamot sa mga tinun-an kinsa siya mipili, usag usa, hangtud siya mihikap kanilang tanan, ug namulong ngadto kanila samtang siya mihikap kanila.
37 Ug ang pundok sa mga katawhan wala makadungog sa mga pulong nga siya namulong, busa sila wala mopamatuod; apan ang mga tinun-an nagpamatuod nga siya mihatag kanila og gahum sa pagtugyan sa Espiritu Santo. Ug ako mopakita nganha kaninyo sukad karon nga kini nga talaan tinuod.
38 Ug kini nahinabo nga sa diha nga nahikap na ni Jesus silang tanan, dihay miabut nga panganod ug milandong sa pundok sa mga katawhan nga sila dili na makakita ni Jesus.
39 Ug samtang sila nalandongan siya mibiya kanila, ug mikayab ngadto sa langit. Ug ang mga tinun-an nakakita ug nagpamatuod nga siya mikayab pag-usab ngadto sa langit.

robotstxt: allowed

filter: keep


text:
Matera (lalawigan)
Ang Lalawigan sa Matera usa ka lalawigan sa rehiyon sa Basilicata sa Italya. Ang ulohan sa lalawigan maoy ang dakbayan sa Matera.
Ang lalawigan may langyab nga 3,447 ka km², ug ang tibuok nga populasyon sa lalawigan 203,837 (2008). Naay 31 ka comune (kon daghan sa Initalyano: comuni) sa lalawigan. Ang dagkong comune sa lalawigan maoy ang:
Mga sumpay sa gawas[usba | edit source]
- Provincia di Matera nga balayan sa web (sa Initalyano)
- Dokumentaryong Film sa Sassi di Matera, Roba Forestiera, 44 min., 2004
- Sassi di Matera nga Photo Tour


text:
Seksyon 27
1–4, Ang mga ilhanan nga gamiton sa pag-ambit sa sakramento gipahimutang; 5–14, Si Kristo ug ang iyang mga sulugoon gikan sa tanan nga kapaigoan kinahanglan moambit sa sakramento; 15–18, Isul-ob ang tibuok nga taming sa Dios.
1 PAMINAW sa tingog ni Jesukristo, imong Ginoo, imong Dios, ug imong Manunubos, kansang mga pulong buhi ug gamhanan.
2 Kay, tan-awa, Ako moingon nganha kanimo, nga dili igsapayan unsa ang imong kan-on o unsa ang imong imnon kon ikaw moambit sa sakramento, kon kini mao nga ikaw mobuhat niini uban sa bug-os nga tinguha ngadto sa akong himaya—maghinumdom ngadto sa Amahan sa akong lawas nga gitugyan alang kaninyo, ug ang akong dugo nga gipaagas alang sa kapasayloan sa inyong mga sala.
3 Busa, usa ka sugo Ako mohatag nganha kanimo, nga ikaw dili mopalit ug bino ni maisug nga ilimnon gikan sa imong mga kaaway;
4 Busa, dili ikaw moambit gawas kon kini gihimo nga bag-o diha kanimo; oo, ug niini ang gingharian sa akong Amahan pagatukuron dinhi sa yuta.
5 Tan-awa, kini kaalam ngari kanako; busa, ayaw kahibulong, kay ang takna moabut nga Ako moinom sa bunga sa ubas uban kanimo ibabaw sa yuta, ug uban ni Moroni, kinsa Ako mipadala nganha kanimo sa pagpadayag sa Basahon ni Mormon, nga naglakip sa kahingpitan sa akong walay katapusan nga ebanghelyo, diin Ako mitugyan sa mga yawe sa talaan sa sungkod ni Ephraim;
6 Ug usab uban ni Elias, kang kinsa Ako mitugyan sa mga yawe sa pagpahinabo sa pagpahiuli sa tanan nga mga butang nga gipamulong pinaagi sa ba-ba sa tanan nga balaan nga mga propeta sukad sa sinugdanan sa kalibutan, mahitungod sa katapusan nga mga adlaw;
7 Ug usab si Juan ang anak nga lalaki ni Zacarias, kinsang Zacarias siya (Elias) miduaw ug mihatag ug saad nga siya makabaton og usa ka anak nga lalaki, ug ang iyang ngalan mao si Juan, ug siya kinahanglan mapuno sa espiritu ni Elias;
8 Diin nga Juan Ako mipadala nganha kaninyo, akong mga sulugoon, Joseph Smith, Jun., ug Oliver Cowdery, sa pag-orden kaninyo ngadto sa unang pagkapari nga inyong nadawat, nga kamo unta pagatawgon ug i-orden sama kang Aaron;
9 Ug usab si Elijah, ngadto kinsa Ako mitugyan sa mga yawe sa gahum sa pagbalik sa mga kasingkasing sa mga amahan ngadto sa mga anak, ug ang mga kasingkasing sa mga anak ngadto sa ilang mga amahan, nga ang tibuok kalibutan dili unta hampakon uban sa usa ka tunglo;
10 Ug usab uban ni Jose ug Jacob, ug Isaac, ug Abraham, inyong mga amahan, diin ang mga saad nagpabilin;
11 Ug usab uban ni Miguel, o Adan, ang amahan sa tanan, ang prinsipe sa tanan, sa karaan nga mga adlaw;
12 Ug usab uban ni Pedro, ug Santiago, ug Juan, kinsa Ako mipadala nganha kaninyo, pinaagi kang kinsa Ako mi-orden kaninyo ug mikumpirma kaninyo nga mahimo nga mga apostoles, ug talagsaon nga mga saksi sa akong ngalan, ug naghupot sa mga yawe sa inyong pangalagad ug sa mao nga mga butang nga Ako mipadayag ngadto kanila;
13 Ngadto kinsa Ako mitugyan sa mga yawe sa akong gingharian, ug sa kapaigoan sa ebanghelyo alang sa katapusan nga mga panahon; ug alang sa kahingpitan sa mga panahon, diha diin Ako mopundok ngadto sa usa sa tanan nga mga butang, nga anaa sa langit, ug anaa sa yuta;
14 Ug usab uban ngadto sa tanan kinsa ang akong amahan mihatag kanako pinaagi sa kalibutan.
15 Busa, ipataas ang inyong mga kasingkasing ug pagmaya, ug pagbakus sa inyong mga bat-ang, ug pagsul-ob diha kaninyo sa akong tibuok nga taming, nga kamo makasugakod sa dautan nga adlaw, human makabuhat sa tanan, nga kamo unta makahimo sa pagbarug.
16 Busa, barug, ingon nga ang inyong bat-ang gibaksan uban sa kamatuoran, nga adunay gisul-ob nga taming sa pagkamatarung, ug ang inyong mga tiil hinapinan uban sa pagpangandam sa ebanghelyo sa kalinaw, diin Ako mipadala sa akong mga anghel sa pagtugyan nganha kaninyo;
17 Magdala sa panagang sa hugot nga pagtuo diin kamo makasagubang sa tanan nga nagdilaab nga mga pana sa dautan;
18 Ug dad-a ang kalo nga puthaw sa kaluwasan, ug ang espada sa akong Espiritu, diin Ako mobu-bu diha kaninyo, ug ang akong pulong diin Ako nagpadayag nganha kaninyo, ug pagauyunan ingon kalabut sa tanan nga bisan unsa nga mga butang nga inyong pangayoon kanako, ug pagmatinud-anon hangtud nga Ako moanhi, ug kamo pagadad-on, nga hain Ako kamo atua usab. Amen.


text:
Uban sa pagbansay, ang matag usa kanato mahimong mas mahisama sa Manluluwas samtang kita nagserbisyo sa mga anak sa Dios.
Usa sa labing dako natong ebidensya nga ang atong minahal nga propeta, si Presidente Thomas S. Monson, mao ang pinili nga sulugoon sa Ginoo mao nga siya nakakat-on sa pagsunod sa ehemplo sa Manluluwas—indibidwal nga pagserbisyo, tinagsa-tagsa. Ngadto kanato kinsa nagpabunyag nakigsaad sa pagbuhat sa samang butang. Kita nakigsaad nga sa “kanunay mohinumdom [sa Manluluwas] ug maghupot sa iyang mga sugo,”1 ug Siya nag-ingon, “Mao kini ang akong sugo, Nga kinahanglan maghigugmaay kamo ang usa sa usa, sama sa akong paghigugma kaninyo.”2
Tan-awa kon sa unsa nga paagi ang mosunod nga mga pulong gikan ni Presidente Monson naglakip sa sama nga pagdapit: “Gilibutan kita niadtong nanginahanglan sa atong pagtagad, atong pagdasig, atong suporta, atong paghupay, atong kamabination. … Kita ang mga kamot sa Ginoo dinhi sa yuta, uban sa mando nga moserbisyo ug motabang sa Iyang mga anak. Nagdepende Siya sa matag usa kanato.”3
Nadungog ba ninyo kini—ang pagdapit sa paghigugma sa usag usa? Alang sa uban, ang pagserbisyo o pagpangalagad sa tinagsa, nga nagsunod sa ehemplo sa Manluluwas, dili sayon. Uban sa pagbansay, ang matag usa kanato mahimong mas mahisama sa Manluluwas samtang kita nagserbisyo sa mga anak sa Dios. Sa pagtabang kanato nga mas maghinigugmaay, buot akong mosugyot og upat ka mga pulong nga timan-an: “Paniid una, dayon serbisyo”
Hapit 40 ka tuig na ang milabay, ang akong bana ug ako miadto sa templo alang sa among gabii sa Biyernes nga sabut. Dili pa kami dugay nga gikasal, ug ako gikuyawan kay kini mao pa ang akong ikaduhang pagtambong isip bag-ong kasal. Usa ka sister naglingkod tupad kanako tingali nakamatikod. Miakbo siya ug mihagawhaw nga matinahuron, “Ayaw ka guol. Tabangan tika.” Nahupay ang akong mga kahadlok, ug nakapahimulos ko sa tanang sesyon sa templo. Naniid una siya, dayon miserbisyo.
Gidapit kitang tanan sa pagsunod sa mga pagtulun-an ni Jesus ug mangalagad ngadto sa uban. Kini nga pagdapit dili limitado ngadto sa buotang mga sister. Sa akong pagpakigbahin og diyutay nga kada adlaw nga mga ehemplo sa mga miyembro kinsa nakakat-on sa pagpaniid una ug dayon nagserbisyo, paminaw sa mga pagtulun-an ni Jesus nga ilang gipakita.
Usa ka sais anyos nga bata sa Primary miingon: “Sa dihang napili ako nga mahimong tigtabang sa klase, makapili ako og higala nga motabang kanako. Mipili ako [og batang lalaki sa akong klase kinsa midaug-daog kanako] tungod kay siya wala gayud mapili-i sa uban. Gusto nako nga mobati siya og kaayo.”4
Unsay naobserbahan niini nga bata? Iyang naobserbahan nga ang maldito sa klase wala gayud mapilii. Unsay iyang gibuhat sa pagserbisyo? Gipili lamang niya siya nga mahimo niyang higala ug isip tigtabang sa klase. Mitudlo si Jesus, “Higugmaa ninyo ang inyong mga kaaway, ug pag-ampo kamo alang sa nagalutos kaninyo.”5
Sa usa ka ward, ang mga tighupot sa Aaronic nga Pagkapari naniid una ug karon nagserbisyo sa makahuluganong paagi. Kada semana ang batan-ong mga lalaki sayong moabut ug motindog gawas sa meetinghouse sa ulan, snow, o init kaayo, naghulat sa pag-abut sa kadaghanang tigulang nga mga miyembro sa ilang ward. Nag-alsa sila og mga wheelchair ug mga walker gikan sa mga sakyanan, nagpagunit sa lig-ong mga braso, ug mainantusong giubanan ang puti og buhok nga mga tigulang ngadto sa building. Tinud-anay silang nagbuhat sa ilang katungdanan ngadto sa Dios. Samtang sila nagpaniid ug dayon nagserbisyo, sila ang buhi nga mga ehemplo sa pagtulun-an sa Manluluwas. “Nga maingon nga gibuhat ninyo kini ngadto sa usa sa labing gamay niining akong mga igsoon , gibuhat usab ninyo kini kanako.”6 Samtang nag-implementar sa bag-ong kurikulum sa kabatan-onan, ang mga mata niining batan-ong mga lalaki sa walay pagduda makakita sa mas daghan pa nga mga oportunidad sa pag-alagad sa Kristohanong paagi.
Ang pagpaniid ug pagserbisyo usahay nagkinahanglan og dako nga paningkamot. Usa ka dinasig nga batan-ong babaye nga ginganlan og Alexandria nakamatikod nga ang iyang ig-agaw si Madison wala makahuman sa iyang kaugalingong mga kinahanglanon sa Personal nga Kauswagan tungod kay siya nag-antus og grabe nga autism. Gipundok ni Alexandria ang batan-ong mga babaye sa iyang ward, mipakitambag sa iyang mga lider, ug determinado sa pagbuhat og usa ka butang alang kang Maddy nga dili niya mismo mahimo. Ang matag batan-ong babaye mihuman og lainlaing bahin sa mga kalihokan ug mga proyekto sa Personal nga Kauswagan aron makadawat si Maddy sa iyang kaugalingong medalyon.7
Kining batan-ong mga babaye mouswag og maayo ngadto sa mga tahas sa pagka-inahan ug panag-igsoonay sa Relief Society tungod kay sila nagkat-on sa pagpaniid una, dayon pagserbisyo sa maloloy-ong mga paagi.
Nagpahinumdom si Presidente Monson kanato nga ang gugmang putli, “ang tiunay nga gugma ni Kristo”8—o sa laing pagkasulti, ang pagpaniid ug pagserbisyo—“klaro kon ang gulangon nga biyuda, mahinumduman ug madala ngadto sa mga kalihokan” ug kon ang sister nga nag-inusarang naglingkod sa Relief Society makadawat sa pagdapit nga ‘Dali—tapad kanamo.’”9 Ang bulawanong lagda magamit dinhi: “Busa ang tanan nga mga butang nga buot ninyo buhaton sa mga tawo nganha kaninyo, buhata kini ngadto kanila.”10
Ang mapaniirong bana miserbisyo sa duha ka importanting mga paagi. Nag-asoy siya:
“Gitabangan nako akong asawa sa iyang klase sa Primary nga mga siyete anyos nga hilabihan ka aktibo. Sa dihang nagsugod ang panahon sa pagpakigbahin sa Primary, nakamatikod ko sa usa ka sakop sa klase nga mitikubo diha sa iyang lingkuranan ug klaro nga dili maayo ang gipamati. Ang Espiritu mihunghong nga kinahanglan niya ang paghupay, busa ako siyang gituparan ug hinayng gipangutana kon unsa ang problema. Wala siya motubag … , mao nga misugod kog kanta og hinay ngadto niya.
“Ang Primary nagkat-on og bag-ong kanta, ug sa dihang amo kining gikanta, ‘Kon maminaw sa dughan ko mabati ko Siya,’ misugod ko sa pagbati sa labing talagsaon nga kahayag ug kainit nga mipuno sa akong kalag. … Nakabaton ko og personal nga pagpamatuod sa gugma sa atong Manluluwas alang kaniya, … ug alang kanako. … Nakat-unan nako nga kita ang mga kamot sa [Manluluwas] kon kita moserbisyo sa nanginahanglan.”11
Wala lamang kining Kristohanong brother nakamatikod sa panginahanglan sa pagtabang sa iyang asawa sa klase nga puno sa lihokan nga mga siyete anyos, mihatag usab siya og tinagsa nga serbisyo ngadto sa usa ka bata nga nanginahanglan. Misunod siya sa Manluluwas, kinsa mitudlo, “Ang mga buhat nga kamo nakakita nga Ako mihimo kana kamo mobuhat usab.”12
Bag-ohay usa ka lunop miabli og daghang mga oportunidad alang sa mga disipulo ni Jesukristo sa pagpaniid una ug dayon pagserbisyo. Kalalakin-an, kababayen-an, mga tin-edyer, ug kabataan nakakita nga ang mga negosyo og mga panimalay nangaguba ug daling mibiya sa ilang tanang buhat sa pagtabang og limpyo ug pag-ayo sa nangagubang mga estruktura. Ang pipila nakakita sa panginahanglan sa pagtabang sa dako kaayong buluhaton sa pagpanglaba. Ang uban makugihon kaayong nagtrapo sa mga litrato, legal nga mga dokumento, mga sulat, ug ubang importanting mga papel, dayon mabinantayon kining gipauga aron mapreserbar ang unsay ilang mahimo. Ang pagpaniid ug dayon pagserbisyo dili kanunay sayon ug dili kanunay haum sa atong kaugalingong panahon.
Asa pa ang mas maayong lugar sa pagpaniid una ug dayon sa pagserbisyo kay sa panimalay? Usa ka ehemplo gikan sa kinabuhi ni Elder Richard G. Scott naghulagway:
“Usa ka gabii ang among gamayng anak nga lalaki si Richard, kinsa adunay problema sa kasingkasing, mimata nga naghilak. … Kasagaran ang akong asawa mobangon aron atimanon ang naghilak nga bata, apan niining higayuna miingon ko, ‘Ako ra ang moatiman niya.’
“Tungod sa iyang problema, kon mosugod na siya og hilak, ang iyang gamayng kasingkasing kusog kaayo nga mopitik. Magsuka siya ug mahugawan ang higdaanan. Nianang gabhiona gigakos nako siya og maayo aron mokalma ang pagpitik sa iyang kasingkasing ug mahunong ang iyang paghilak samtang giilisan nako siya og sinina ug gibutangan og bag-ong hapin ang higdaanan. Gigakos nako siya hangtud nga nakatulog siya. Wala ko masayud nianang higayuna nga pipila na lamang ka bulan siya mamatay na. Kanunay nakong mahimunduman ang pagkugos kaniya nianang tungang gabii.”13
Si Jesus miingon, “Bisan kinsay gustong magdako kaninyo, kinahanglan mainyo siyang sulugoon.”14
Usahay matintal kita sa pagserbisyo sa atong gustong paagi sa pagserbisyo ug dili gyud sa paagi nga gikinahanglan niana nga higayon. Sa dihang gitudlo ni Elder Robert D. Hales ang baruganan sa madaginutong pagpuyo, gipakigbahin niya ang ehemplo sa pagpalit og regalo alang sa iyang asawa. Nangutana siya, “Paliton ba nimo kini alang kanako o alang kanimo?”15 Kon atong ipahiuyon kana nga pangutana sa atong mga kaugalingon samtang kita nagserbisyo ug mangutana, “Nagbuhat ba ako niini alang sa Manluluwas, o nagbuhat ba ako niini alang kanako?” ang atong serbisyo mas mahimong sama sa pangalagad sa Manluluwas. Ang Manluluwas nangutana, ug usab kita kinahanglang mangutana, “Unsa may gusto ninyong buhaton ko alang kaninyo?”16
Pila ka semana ang milabay gadali-dali ug gikapoy ako, sa daghan kaayong buhatunon diha sa akong listahan. Naglaum akong makaadto sa templo nianang adlawa apan gibati ko lang gyud ang ka busy. Sa diha nga ang hunahuna sa pagka-busy kaayo alang sa serbisyo sa templo misantup sa akong hunahuna, mipahigmata kini kanako sa unsay akong labing kinahanglang buhaton. Mibiya ako sa akong opisina sa paglakaw ngadto sa Templo sa Salt Lake, naghunahuna kon kanus-a nako mabalik ang panahong nawala. Salamat kaayo, ang Ginoo mainantuson ug maloloy-on ug mitudlo kanako og usa ka matahum nga leksyon nianang adlawa.
Samtang ako naglingkod sa session room, usa ka batan-on nga sister miakbo ug matinahurong mihagawhaw, “Gikuyawan gyud ko. Kini pa ang akong ikaduha nga higayon sa templo. Mahimo bang tabangan mo ako?” Giunsa gyud kaha niya pagkahibalo nga kadto nga mga pulong mao gyud ang akong gikinahanglan nga madungog? Wala siya mahibalo, apan ang Langitnong Amahan nahibalo. Iyang napanid-an ang akong labing gikinahanglan. Gikinahanglan akong magserbisyo, Iyang giaghat kining mapainubsanong batan-ong sister sa pagserbisyo kanako pinaagi sa pagdapit kanako sa pagserbisyo kaniya. Gipaniguro nako kaninyo nga ako ang labing nahatagan og kaayohan.
Akong giila uban sa dakong pasalamat ang daghang Kristohanong mga tawo kinsa nakaserbisyo sa among mga pamilya sa katuigan. Nagpahayag ako og kinasingkasing nga pasalamat ngadto sa akong minahal nga bana ug pamilya, kinsa nagserbisyo sa walay kahakog ug uban sa dakong gugma.
Hinaut kitang tanan maninguha sa pagpaniid una, dayon pagserbisyo. Samtang kita nagbuhat niini, kita naghupot sa atong mga pakigsaad, ug ang atong serbisyo, sama kang Presidente Monson, mahimong ebidensya sa atong pagkadisipulo. Nasayud ako nga ang Manluluwas buhi. Ang Iyang Pag-ula nagtugot kanato nga mosunod sa Iyang mga pagtulun-an. Nasayud ako nga si Presidente Monson mao ang atong propeta karon. Sa pangalan ni Jesukristo, amen.
Mostrar referencias
-
-
2. Juan 15:12.
-
3. Thomas S. Monson, “Unsa may Akong Nabuhat alang sa Usa ka Tawo Karon?” Liahona, Nob. 2009, 86.
-
4. Canyon H., “A Good Choice,” Friend, Ene. 2012, 31.
-
5. Mateo 5:44.
-
6. Mateo 25:40.
-
7. Tan-awa sa “For Madison,” lds.org/youth/video/for-madison.
-
8. Moroni 7:47.
-
9. Thomas S. Monson, “Ang Gugma nga Putli Dili Gayud Mopakyas,” Liahona, Nob. 2010, 125; tan-awa usab sa Anak nga mga Babaye sa Akong Gingharian: Ang Kasaysayan ug Buhat sa Relief Society (2011), 101.
-
10. 3 Nephi 14:12.
-
11. Al VanLeeuwen, “Pagserbisyo sa Nanginahanglan,” Liahona, Ago. 2012, 19; tan-awa usab sa Sally DeFord, “Kon Maminaw sa Dughan Ko,” 2011 Outline alang sa Panahon sa Pagpakigbahin, 28.
-
12. 3 Nephi 27:21.
-
13. Richard G. Scott, “Ang Mahangturong mga Panalangin sa Kaminyoon,” Liahona, Mayo 2011, 96.
-
14. Mateo 20:26.
-
15. Robert D. Hales, “Pagkahimong Madaginoton nga mga Tigsangkap sa Temporal ug Espirituhanong Paagi,” Liahona, Mayo 2009, 9.
-
16. Mateo 20:32.
Mubo nga mga sulat
Sitio web oficial de La Iglesia de Jesucristo de los Santos de los Últimos Días
© 2013 Intellectual Reserve, Inc. Todos los derechos reservados


text:
Kon mas mogahin kita sa atong kaugalingon sa pagtinguha sa kabalaan ug kalipay, mas malayo kita sa dalan sa pagmahay.
Mga Pagmahay
Gimahal ka namo, Presidente Monson. Salamat sa imong dinasig ug makasaysayanong pahibalo sa pagtukod og bag-ong mga templo ug sa misyonaryo nga pagserbisyo. Tungod niini, nakasiguro ko nga daghang mga panalangin ang moabut nato ug ngadto sa umaabut nga mga henerasyon.
Mga kaigsoonan, akong mga higala! Kitang tanan mortal. Unta dili kini ikasurprisa ni bisan kinsa.
Walay usa kanato ang magdugay pag-ayo sa kalibutan. Kita adunay daghang talagsaong katuigan, diin, sa mahangturong panglantaw, ingon og usa lang ka pamilok.
Ug dayon kita mamatay. Ang atong espiritu “dad-on sa panimalay ngadto niana nga Dios kinsa mihatag [kanato] sa kinabuhi.”1 Ang atong lawas ilubong na ug kita mobiya sa mga butang niining kalibutan samtang kita magpadayon sa sunod nga kinabuhi.
Niadtong kita bata pa, ingon og kita magpuyo sa kahangturan. Kita naghunahuna nga walay katapusan ang adlaw para kanato, ug ang umaabot daw sama sa taas nga dalan nga walay katapusan.
Apan, kon kita magkatigulang na, mas motan-aw ta sa nangagi ug matingala unsa ka mubo diay sa dalan. Kita matingala unsa kadali molabay ang mga katuigan. Ug kita magsugod sa paghunahuna sa atong mga pagpili ug sa atong gipangbuhat. Sa proseso, kita makahinumdom sa daghang nindot nga mga higayon nga nakapalipay sa atong kalag ug kasingkasing. Atong mahinumduman usab ang mga pagmahay—mga butang nga gusto natong balikon ug usbon.
Usa ka nurse kinsa nag-amuma sa mga himatyon kanunayng mangutana sa iyang mga pasyente samtang sila nangandam nga mobiya niining kinabuhia.
“Aduna ka bay mga pagmahay?” Mangutana siya.2
Tungod kay hapit na ang katapusang adlaw sa pagka-mortal makapaklaro sa hunahuna ug makahatag og ideya ug panglantaw. Busa kon kining mga tawhana pangutan-on sa ilang mga pagmahay, sila dayag lang mosulti niini. Sila mamalandong kon unsa ang ilang usbon kon ilang mabalik ang panahon.
Samtang akong gikonsiderar ilang gisulti, natingala ko kon sa unsang paagi ang sukaranang mga baruganan sa ebanghelyo ni Jesukristo makaapekto sa direksyon sa atong kinabuhi para sa matarung, kon ato kining sundon.
Walay misteryo sa mga baruganan sa ebanghelyo. Ato kining gitun-an diha sa mga kasulatan, atong gihisgutan sa Sunday School, ug nadunggan diha sa pulpito sa makadaghan. Kining balaanong mga baruganan ug hiyas yano ug klaro; nindot, makahuluganon, ug lig-on; ug siguradong makatabang nato nga makalikay sa umaabot nga mga pagmahay.
Unta Mas Migahin Ko og Panahon sa mga Tawo nga Akong Gimahal
Tingali ang labing komon nga pagmahay sa mga pasyenteng himatyon mao nga sila nanghinaot nga mas migahin sila og panahon sa mga tawo nga ilang gimahal.
Ilabi sa mga lalaki mopadayag niining komon nga pagbangutan sila “nagmahay pag-ayo nga migahin og sobrang panahon sa ilang buluhaton [matag adlaw] … sa trabaho.”3 Daghan ang wala makasinati og espesyal nga panumduman sa paggahin og panahon sa pamilya ug higala. Wala sila makapalambo og lawon nga koneksyon niadtong mga tawo nga mahinungdanon kaayo nila.
Dili ba kini tinuod nga kita kanunay busy? Ug, makaguol, atong gikonsiderar ang pagka-busy nga usa ka halangdong buluhaton, ingon og kini, usa ka kalampusan o timaan sa superior nga kinabuhi.
Dili ba?
Naghunahuna ko sa atong Ginoo ug Ehemplo, si Jesukristo, ug sa Iyang mubo nga panahon uban ang mga tawo sa Galilee ug Jerusalem. Naghunahuna ko Niya nga nagdali-dali sa mga miting o nagbuhat og daghan sa samang higayon aron mahuman ang kinahanglang mga butang.
Wala ko kini makita Kaniya.
Hinoon akong nakita ang manggiloy-on ug maamumahong Anak sa Dios nga nagpakabuhi nga may katuyoan. Kon Siya makig-istorya niadtong nagpalibut Kaniya, sila mibati nga importante ug gihigugma. Siya nasayud sa mahangturong bili sa mga tawo nga Iyang nahimamat. Siya mipanalangin kanila, mialagad kanila. Siya mibayaw kanila, miayo kanila. Siya mihatag kanila sa bililhong gasa nga mao ang Iyang panahon.
Sa atong panahon sayon lang nga mogahin og panahon para sa uban. Sa klik lang sa mouse, kita “makakonektar” sa liboang mga “higala” nga dili na kinahanglang atubangon pa. Ang teknolohiya talagsaon nga butang, ug magamit gyud kon kita layo sa atong mga gimahal. Ang akong asawa ug ako nagpuyo layo sa among pinanggang mga sakop sa pamilya; kasabut mi niini. Apan, nagtuo ko nga kita wala molambo, indibidwal man o isip katilingban, kon ang paagi nga kita makakonektar sa atong pamilya o higala kasagaran mao ang pagbutang og kataw-anang mga litrato, pag-forward og walay hinungdang mga butang, o pagpa-link nila sa mga site sa Internet. Nagtuo ko nga may saktong dapit alang niining kalihokan, apan unsa kadaghang panahon ang atong gigahin para ini? Kon kita mapakyas sa paggahin sa atong kaugalingon ug wala mabahing oras niadtong tinuoray nga mahinungdanon nato, moabut ang adlaw kita magmahay.
Kita mohimog resolusyon nga atong panggaon kadtong atong gimahal pinaagi sa paggahin og makahulaganong panahon uban nila, pagtinabangay, ug pagpalambo og nindot nga mga panumduman.
Unta Nagpakabuhi Ko Sumala sa Akong Potensyal
Laing pagmahay nga gipahayag sa mga tawo mao ang ilang kapakyas sa paghimo kon unsa gyud unta sila. Sa ilang paghinumdom, sila nakaamgo nga wala sila nagpakabuhi sumala sa ilang potensyal, daghang mga butang ang wala pa mabuhat.
Wala ko maghisgut dinhi sa kalampusan sa atong lain-laing propesyon. Kana nga kalampusan, bisan unsa pa kanindot dinhi sa kalibutan, usa lang ni ka lakang sa mahangturong panaw nga nagpaabut nato.
Hinoon, namulong ko sa matang sa tawo nga gusto sa Dios, ang atong Langitnong Amahan, nga kita mahimo.
Kita gipakatawo niining kalibutana, sama sa giingon sa mambabalak, “nunot kanato sa pag-anhi ang himaya”4 gikan sa kinabuhi sa wala pa ta dinhi sa yuta.
Ang atong Langitnong Amahan nakakita sa atong tinuorayng potensyal. Siya nasayud sa mga butang bahin nato nga wala nato mahibaloi. Siya nagdasig kanato sa pagpuno sa sukod sa atong pagkalinalang dinhi sa yuta, sa pagpuyo og maayong kinabuhi, ug sa pagbalik ngadto sa Iyang atubangan.
Nan, nganong daghan man tag gigahin nga panahon ug kusog sa mga butang nga temporaryo, dili importante, ug dili bililhon? Wala ba nato makita ang kabuang sa pagtinguha sa walay hinungdan ug temporaryo lang nga mga butang?
Mas maalamon ba para nato sa “pagtigum og mga bahandi alang [kanato] didto sa langit, diin walay tangob ni taya nga magakutkot, ug diin walay mga kawatan nga magapanasaka ug magapangawat”?5
Unsaon nato sa pagbuhat niini? Pinaagi sa pagsunod sa ehemplo sa Manluluwas, pinaagi sa paggamit sa Iyang mga pagtulun-an sa atong inadlaw nga mga kinabuhi, pinaagi sa tinud-anay nga paghigugma sa Dios ug sa atong isig katawo.
Siguradong dili nato kini mabuhat kon kita nagduha-duha, naghunahuna sa kadugayon, nagreklamo aron mahimong disipulo.
Kabahin sa pagsunod sa ebanghelyo, dili unta kita sama sa batang lalaki nga gituslob ang tudlo sa tiil sa tubig ug dayon miingon nga siya naligo na. Tungod kay kita mga anak sa atong Langitnong Amahan, kita makahimo pa og sobra niini. Tungod ini, ang maayong mga intensyon dili paigo. Kita kinahanglang mobuhat. Gani mas importante, kita kinahanglang mamahimo unsay gusto sa Langitnong Amahan.
Ang pagpamatuod sa ebanghelyo maayo, apan ang pagkahimong buhi nga ehemplo sa gipahiuli nga ebanghelyo mas maayo. Ang panghinaut nga mas matinud-anon sa atong pakigsaad maayo; ang pagtuman gyud sa sagradong mga pakigsaad—lakip ang mahiyasong pagpakabuhi, pagbayad sa atong ikapulo ug mga halad, ug pagsunod sa Pulong sa Kaalam, ug pagserbisyo niadtong nanginahanglan—mas maayo. Ang pagpahibalo nga kita mas mogahin og panahon sa pag-ampo sa pamilya, pagtuon sa kasulatan, ug nindot nga mga kalihokan sa pamilya maayo; apan ang pagbuhat gyud niining mga butanga kanunay makahatag og langitnong panalangin sa atong kinabuhi.
Ang pagkadisipulo mao ang pagtinguha sa kabalaan ug kalipay. Kini ang dalan sa atong pinakamaayo ug pinakamalipayon.
Kita mohimog resolusyon sa pagsunod sa Manluluwas ug magkugi aron mahimong matang sa tawo nga kita giandam nga mamahimo. Maminaw ug mosunod kita sa mga aghat sa Espiritu Santo. Kon buhaton nato kini, ang Langitnong Amahan mopadayag sa mga butang nga wala pa nato masayri. Iyang ipakita ang dalan ug tabangang makakita sa wala nato mahibaloi ug tingali wala nato mahunahunai nga mga talento.
Kon mas mogahin kita sa atong kaugalingon sa pagtinguha sa kabalaan ug kalipay, mas malayo kita sa dalan sa pagmahay. Kon mas mosalig kita sa grasya sa Manluluwas, mas mabati nato nga anaa sa dalan nga giandam sa Amahan sa Langit para kanato.
Unta Gitugutan Nako Akong Kaugalinon nga Mas Magmalipayon
Laing pagmahay niadtong mga himatyon tingali makapatingala. Sila nanghinaut nga unta gitugutan nila ilang kaugalingon nga mas magmalipayon.
Kasagaran madala kita sa atong ilusyon nga adunay butang nga dili nato makab-ot nga makahatag nato og kalipay: mas maayo nga sitwasyon sa pamilya, mas maayo nga sitwasyon sa pinansyal, o ang katapusan nga mahagitong pagsulay.
Kon magkatigulang na ta, mas mahinumdom ta ug makaamgo nga ang kahimtang sa gawas dili diay importante o modeterminar sa atong kalipay.
Kita ang importante. Kita ang nagtino sa atong kalipay.
Ikaw ug Ako mao gyud ang responsable sa atong kaugalingong kalipay.
Ang akong asawa, si Harriet, ug ako ganahang magbiseklita. Nindot nga mogawas ug tagamtamon ang katahum sa kinaiyahan. Kami may piho nga rota nga among biseklitahan, apan wala mi maghunahuna kon unsa na kalayo among naabtan o unsa mi kapaspas ikompara sa uban nga nagbiseklita.
Apan, usahay maghunahuna ko nga kita kinahanglang makigkompetinsya. Naghunahuna ko nga makakuha mi og mas maayong panahon o makapakusog og biseklita kon mas maningkamot mi og gamay. Ug usahay masayop gyud kog hisgut niini ngadto sa akong talagsaong asawa.
Ang iyang sagad nga reaksyon sa akong sugyot niini nga matang kanunay nga mabination, klaro, ug direkta kaayo. Siya mopahiyom ug moingon, “Dieter, dili kini lumba; kini usa ka panaw. Tagamtama ang higayon.”
Sakto gyud siya!
Usahay sa kinabuhi kita nag-focus pag-ayo sa finish line nga kita napakyas sa pagsinati og kalipay diha sa panaw. Wala ko magbiseklita uban sa akong asawa kay ganahan kong makaabut sa padulngan. Nagbiseklita ko tungod kay ang kasinatian uban niya nindot ug makalingaw.
Dili ba ingon og walay pulos kon dili makasinati sa kanindot ug kalipay tungod kay kita kanunayng nagpaabut kon kanus-a kini matapos?
Kita ba maminaw sa nindot nga musika nga magpaabut sa katapusang nota nga motapos una kita makaingon nga nalingaw gyud ta niini? Dili. Kita maminaw ug mokonekta sa lain-laing melodiya, gipaspason, ug harmoniya sa tibuok komposisyon.
Kita ba mag-ampo nga “amen” lang ang gihunahuna? Siyempre dili. Kita nag-ampo aron masuod sa atong Langitnong Amahan, sa pagdawat sa Iyang Espiritu ug mobati sa Iyang gugma.
Dili kita magpaabut nga malipay kon moabut na ta sa atong kapaingnan, sa pagdiskobre lang nga anaa ra diay ang kalipay—kanunay! Ang kinabuhi dili ingon nga modayeg lang sa paghunahuna sa nangagi. “Kini mao ang adlaw nga gibuhat sa Ginoo … ,” misulat ang Salmista. “Managmaya ug managlipay kita.”6
Mga kaigsoonan, bisan unsa pa atong kahimtang, bisan unsa pa atong mga hagit o pagsulay, adunay usa ka butang sa matag adlaw nga angayng hangpon. Adunay usa ka butang sa matag adlaw nga angayang pasalamatan ug makahatag og kalipay kon kita tinuorayng makakita ug makadayeg niini.
Tingali kon kita motan-aw mas gamiton nato atong kasingkasing kaysa atong mga mata. Ganahan ko sa kinutlo: “Ang tawo mas klarong makakita gamit ang kasingkasing. Ang mga butang nga mahinungdanon dili makita sa mga mata.”7
Kita gimandoan sa “paghatag og mga pasalamat sa tanang mga butang.”8 Dili ba mas maayo nga motan-aw ginamit atong mga mata ug kasingkasing aron kita mas makapasalamat bisan sa gagmayng mga butang, kaysa padak-on ang atong kasamtang negatibong kondisyon?
Ang Ginoo misaad, “Siya kinsa nakadawat sa tanan nga mga butang uban sa pagpasalamat mahimo nga mahimayaon; ug ang mga butang dinhi sa yuta madugang ngadto kaniya, gani sa gatusan ka pilo-pilo.”9
Mga kaigsoonan, uban sa daghang mga panalangin sa atong Langitnong Amahan, Iyang talagsaong plano sa kaluwasan, ang balaanong kamatuoran sa gipahiuli nga ebanghelyo, ug sa kaanindot ining mortal nga panaw, “kita wala bay katarungan nga maglipay?”10
Kita mohimog resolusyon nga magmalipayon, dili igsapayan sa atong kahimtang.
Mga Resolusyon
Moabut ang adlaw nga kita mamatay ug moadto sa sunod nga kahimtang. Moabut ang adlaw nga atong hinumduman ang atong kinabuhi ug maghunahuna kon mihimo pa unta kita og maayo, mas maayong desisyon, o mas maalamong migamit sa atong panahon.
Aron malikayan ang labing pagmahay sa kinabuhi, kini maalamon kon mohimo og mga resolusyon karon. Busa, kita:
- •
Mohimog resolusyon nga mas mogahin og panahon uban sa atong gimahal.
- •
Mohimog resolusyon nga maningkamot nga mamahimo nga matang sa tawo nga gusto sa Dios.
- •
Mohimog resolusyon nga mangitag kalipay, bisan pa sa atong mga kahimtang.
Kini akong pagpamatuod nga ang sobrang pagmahay sa umaabot malikayan pinaagi sa pagsunod sa Manluluwas karon. Kon kita nakasala o nasayop—kon kita nakahimog pagpili nga atong gimahayan karon—anaa ang talagsaong gasa sa Pag-ula ni Kristo, pinaagi niini kita mapasaylo. Dili kita makabalik sa panahon ug usbon ang nangagi, apan kita makahinulsol. Ang Manluluwas mopahid sa atong mga luha sa pagmahay11 ug motangtang sa palas-anon sa atong mga sala.12 Ang Pag-ula makatugot nato sa pagkalimot sa nangagi ug magpadayon nga may limpyong kamot, ug putli nga kasingkasing,13 ug determinasyon sa pagbuhat ug mahimong mas maayo.
Oo, kini nga kinabuhi dali lang; atong mga adlaw ingon og pas-pas kaayo; ug ang kamatayon ingon og makahadlok usahay. Bisan pa niana, ang atong espiritu padayong mabuhi ug moabut ang adlaw nga magkahiusa uban sa nabanhaw nga lawas aron modawat sa imortal nga kahimayaan. Ako mosaksi nga tungod sa manggiloy-ong Kristo, kita mabuhi pag-usab ug magmahangturon. Tungod sa atong Manluluwas ug Manunubos, moabut ang adlaw nga kita tinuorayng makasabut ug magmaya sa kahulugan sa pulong “ang kahapdos sa kamatayon gituhop diha kang Kristo.”14
Ang dalan paingon sa katumanan sa atong balaanong kapaingnan isip mga anak sa Dios mahangturon. Mga kaigsoonan, mga higala, kita magsugod sa paglakaw niana mahangturong dalan karon; dili nato ibaliwala ang usa ka adlaw. Nag-ampo ko nga kita dili magpaabut hangtud kita andam nga mamatay sa dili pa kita tinuorayng makat-on sa pagpakabuhi. Sa sagradong pangalan ni Jesukristo, amen.
Show References
-
1. Alma 40:11.
-
2. Tan-awa sa Susie Steiner, “Top Five Regrets of the Dying,” Guardian, Feb. 1, 2012, www.guardian.co.uk/lifeandstyle/2012/feb/01/top-five-regrets-of-the-dying.
-
3. Bronnie Ware, sa Steiner, “Top Five Regrets of the Dying.”
-
4. “Ode: Intimations of Immortality from Recollections of Early Childhood,” The Complete Poetical Works of William Wordsworth (1924), 359.
-
5. Mateo 6:20.
-
6. Salmo 118:24.
-
7. Antoine de Saint-Exupéry, The Little Prince, trans. Richard Howard (2000), 63.
-
8. Mosiah 26:39; tan-awa usab sa Doktrina ug mga Pakigsaad 59:7.
-
-
10. Alma 26:35.
-
11. Tan-awa sa Pinadayag 7:17.
-
12. Tan-awa sa Mateo 11:28–30.
-
13. Tan-awa sa Salmo 24:4.
-
14. Mosiah 16:8; tan-awa usab sa 1 Mga Taga-Corinto 15:54.


text:
Reggio Calabria (lalawigan)
Ang Lalawigan sa Reggio Calabria usa sa mga lalawigan sa rehiyon sa Calabria sa Italya. Ang ulohan sa lalawigan maoy ang dakbayan sa Reggio Calabria.
Gikan sa 2005, kini may langyab nga 3,183 ka km², ug ang tibuok nga katawhan sa lalawigan 565,866. Ang lalawigan may 97 ka comuni (kon usa ra: comune),[1].
Mga reperensya[usba | edit source]
Mga sumpay sa gawas[usba | edit source]
- (Initalyano) Opisyal nga websayt
- Province of Reggio Calabria (sa lain-lain nga pinulongan)
- Websayt sa Turismo sa Reggio Calabria


text:
Gisugyot nga atong paluyohan si Thomas Spencer Monson isip propeta, manalagna, ug tigpadayag ug Presidente sa Ang Simbahan ni Jesukristo sa mga Santos sa Ulahing mga Adlaw; si Henry Bennion Eyring isip Unang Magtatambag sa Unang Kapangulohan; ug si Dieter Friedrich Uchtdorf isip Ikaduhang Magtatambag sa Unang Kapangulohan.
Kadtong uyon mahimong mopakita niini.
Kadtong supak, kon aduna, mahimong mopakita niini.
Gisugyot nga kita mopaluyo kang Boyd Kenneth Packer isip Presidente sa Korum sa Napulog Duha ka mga Apostoles, ug ang mosunod isip sakop niana nga korum: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, ug Neil L. Andersen.
Kadtong uyon, palihug ipakita kini.
Si bisan kinsa nga mosupak mahimong mopakita niini.
Gisugyot nga atong paluyohan ang mga magtatambag sa Unang Kapangulohan ug ang Napulog Duha ka mga Apostoles isip mga propeta, manalagna, ug tigpadayag.
Ang tanang uyon, palihug ipakita kini.
Ang dili uyon, kon aduna, sa samang paagi.
Elder Jay E. Jensen gi-released isip sakop sa Kapangulohan sa mga Korum sa Seventy.
Kadtong moapil namo sa paghatag og pasalamat, palihug ipakita kini.
Gisugyot nga atong paluyohan si Elder Craig C. Christensen isip sakop sa Kapangulohan sa mga Korum sa Seventy.
Ang tanang uyon, palihug ipakita kini.
Kadtong supak, kon aduna.
Gisugyot nga atong i-release uban sa pasalamat alang sa iyang maayo kaayo nga pagserbisyo si Elder Marlin K. Jensen isip Church Historian and Recorder.
Ang tanang uyon, palihug ipakita kini.
Gisugyot nga atong paluyohan si Elder Steven E. Snow isip Church Historian and Recorder.
Ang tanang uyon, palihug ipakita kini.
Dunay supak.
Gisugyot nga atong i-release si Elder Keith K. Hilbig, Jay E. Jensen, Marlin K. Jensen, ug Octaviano Tenorio isip mga sakop sa Unang Korum sa Seventy ug itudlo sila isip emeritus nga mga General Authority.
Gisugyot nga atong i-release si Elder Keith R. Edwards ug Larry W. Gibbons isip mga sakop sa Ikaduhang Korum sa Seventy.
Kadtong buot nga moapil kanamo sa pagpasalamat niining mga Kaigsoonan sa ilang maayo kaayo nga serbisyo, palihug ipakita kini.
Gisugyot nga atong paluyohan ang ubang mga General Authority, mga Area Seventy, ug kinatibuk-ang mga kapangulohan sa auxiliary ingon nga naglangkob karon.
Kadtong uyon, palihug ipakita kini.
Ang supak mahimong mopakita niini.
Salamat, mga kaigsoonan, sa inyong mapaluyohong boto, sa inyong hugot nga pagtuo, debosyon, ug mga pag-ampo.


text:
Kapitulo 27
Si Jesus misugo kanila sa pagtawag sa Simbahan sa iyang ngalan—Ang iyang misyon ug pag-ula nga sakripisyo naglangkob sa iyang ebanghelyo—Ang mga tawo gisugo sa paghinulsol ug pagpabunyag nga sila unta pagasantoson sa Espiritu Santo—Sila kinahanglan mahisama gani ingon kang Jesus. Mga a.d. 34–35.
1 Ug nahinabo nga samtang ang mga tinun-an ni Jesus mipanaw ug misangyaw sa mga butang nga ilang nadungog ug nakita, ug nagbunyag diha sa ngalan ni Jesus, nahinabo nga ang mga tinun-an nagkapundok ug nagkahiusa sa mainiton nga pag-ampo ug pagpuasa.
2 Ug si Jesus mipakita pag-usab sa iyang kaugalingon ngadto kanila, kay sila nag-ampo ngadto sa Amahan diha sa iyang ngalan; ug si Jesus miabut ug mibarug sa taliwala kanila, ug miingon ngadto kanila: Unsa ang buot ninyo nga Ako mohatag nganha kaninyo
3 Ug sila miingon ngadto kaniya: Ginoo, kami buot unta nga ikaw mosulti kanamo sa ngalan diin kami motawag niini nga simbahan; kay dihay mga panaglalis taliwala sa mga katawhan mahitungod niini nga butang.
4 Ug ang Ginoo miingon ngadto kanila: Sa pagkatinuod, sa pagkatinuod, Ako moingon nganha kaninyo, ngano nga ang mga katawhan magbagulbol ug maglalis tungod niini nga butang
5 Wala ba sila magbasa sa mga kasulatan, diin nag-ingon nga kamo kinahanglan modala nganha kaninyo sa ngalan ni Kristo, diin mao ang akong ngalan? Kay pinaagi niini nga ngalan kamo pagatawgon sa katapusan nga adlaw;
6 Ug bisan kinsa nga modala nganha kaniya sa akong ngalan, ug molahutay hangtud sa katapusan, ang mao maluwas sa katapusan nga adlaw.
7 Busa, bisan unsa ang inyong buhaton, kamo mobuhat niini pinaagi sa akong ngalan; busa kamo motawag sa simbahan sa akong ngalan; ug motawag kamo sa akong Amahan diha sa akong ngalan aron siya manalangin sa simbahan alang kanako.
8 Ug unsaon kining akong simbahan kon kini dili pagatawgon sa akong ngalan? Kay kon ang usa ka simbahan pagatawgon sa ngalan ni Moises niana kini simbahan ni Moises; o kon kini pagatawgon sa ngalan sa usa ka tawo niana kini simbahan sa tawo; apan kon kini pagatawgon sa akong ngalan niana kini mao ang akong simbahan, kon kini mao nga sila natukod diha sa akong ebanghelyo.
9 Sa pagkatinuod Ako moingon nganha kaninyo, nga kamo natukod sa akong ebanghelyo; busa kamo magtawag sa bisan unsa nga mga butang nga kamo motawag, diha sa akong ngalan; busa, kon kamo motawag diha sa Amahan, alang sa simbahan, kon kini diha sa akong ngalan ang Amahan maminaw kaninyo;
10 Ug kon kini mao nga ang simbahan natukod diha sa akong ebanghelyo niana ang Amahan mopakita sa iyang kaugalingon nga mga buhat diha niini.
11 Apan kon kini dili matukod sa akong ebanghelyo, ug natukod diha sa mga buhat sa mga tawo, o diha sa mga buhat sa yawa, sa pagkatinuod Ako moingon nganha kaninyo nga sila makabaton sa kalipay sa ilang mga buhat sa mubo nga higayon, ug sa hinay-hinay ang katapusan moabut, ug sila isalikway ug ilabay sa kalayo, diin walay pagbalik.
12 Kay ang ilang mga buhat mosunod kanila, kay tungod sa ilang mga buhat, sila isalikway; busa hinumdumi ninyo kini nga mga butang nga Ako miingon kaninyo.
13 Tan-awa Ako mihatag nganha kaninyo sa akong ebanghelyo, ug kini mao ang ebanghelyo diin Ako mihatag nganha kaninyo—nga Ako mianhi dinhi sa kalibutan aron sa pagbuhat sa kabubut-on sa akong Amahan, tungod kay ang akong Amahan mipadala kanako.
14 Ug ang akong Amahan mipadala kanako nga Ako unta ituboy nganha sa krus; ug human niana nga Ako matuboy diha sa krus, nga Ako unta makadala sa tanan nga mga tawo ngari kanako, nga ingon nga Ako gituboy sa mga tawo mao usab ang mga tawo ituboy pinaagi sa Amahan, sa pagbarug sa akong atubangan, aron pagahukman sa ilang mga buhat, kon sila matarung o kon sila dautan—
15 Ug tungod niini nga hinungdan Ako natuboy; busa, sumala sa gahum sa Amahan Ako modala sa tanan nga mga tawo ngari kanako, nga sila mahukman sumala sa ilang mga buhat.
16 Ug kini mahinabo, nga bisan kinsa ang maghinulsol ug magpabunyag pinaagi sa akong ngalan, siya mapuno; ug kon siya molahutay hangtud sa katapusan, tan-awa, Ako mohukom kaniya nga walay sala sa atubangan sa akong Amahan niana nga adlaw sa diha nga Ako mobarug aron paghukom sa kalibutan.
17 Ug siya nga dili molahutay hangtud sa katapusan, siya mao usab ang isalikway ug ilabay sa kalayo, diin sila dili na makabalik tungod sa kaangayan sa Amahan.
18 Ug kini mao ang pulong nga siya mihatag ngadto sa mga katawhan. Ug tungod niini nga hinungdan siya mituman sa mga pulong diin siya mihatag, ug siya wala magbakak, apan motuman sa tanan niya nga mga pulong.
19 Ug walay mahugaw nga butang nga makasulod didto sa iyang gingharian; busa walay makasulod sa iyang kapahulayan gawas niadto kinsa nakahugas sa ilang mga saput sa akong dugo, tungod sa ilang hugot nga pagtuo, ug paghinulsol sa tanan nila nga mga sala, ug sa ilang pagkamatinud-anon hangtud sa katapusan.
20 Karon mao kini ang sugo: Paghinulsol, kamong tanan nga mga lumulupyo sa yuta, ug duol ngari kanako ug magpabunyag diha sa akong ngalan, aron kamo mahimo nga pagasantoson pinaagi sa pagdawat sa Espiritu Santo, aron mobarug nga walay lama sa akong atubangan sa katapusan nga adlaw.
21 Sa pagkatinuod, sa pagkatinuod, Ako moingon nganha kaninyo, kini mao ang akong ebanghelyo; ug kamo nasayud sa mga butang nga kamo kinahanglan gayud nga mobuhat diha sa akong simbahan; kay ang mga buhat nga kamo nakakita nga Ako mihimo kana kamo mobuhat usab; kay kana diin kamo nakakita kanako nga mibuhat kana kamo mobuhat;
22 Busa, kon kamo mobuhat niini nga mga butang, bulahan kamo, kay kamo ituboy sa katapusan nga adlaw.
23 Isulat ang mga butang diin kamo nakakita ug nakadungog, gawas niadto nga gidili.
24 Isulat ang mga binuhatan niini nga mga katawhan, nga mao ang mahinabo, gani ingon nga nahisulat na kaniadto, niana nga nahitabo kaniadto.
25 Kay tan-awa, ang gikan sa mga basahon nga nahisulat na, ug sa mga basahon nga isulat pa, kini nga mga katawhan pagahukman, kay pinaagi kanila ang ilang mga buhat masayran ngadto sa mga tawo.
26 Ug tan-awa, tanan nga mga butang gisulat pinaagi sa Amahan; busa gikan sa mga basahon nga isulat pa ang kalibutan pagahukman.
27 Ug kamo nasayud nga kamo mahimo nga mga maghuhukom niini nga mga katawhan, sumala sa paghukom diin Ako mihatag nganha kaninyo, nga makiangayon. Busa, unsa nga matang sa mga tawo kamo mahisama? Sa pagkatinuod Ako moingon nganha kaninyo, gani sama nga Ako mao.
28 Ug karon Ako moadto ngadto sa Amahan. Ug sa pagkatinuod Ako moingon nganha kaninyo, bisan unsa nga mga butang nga inyong pangayoon sa Amahan pinaagi sa akong ngalan, ihatag nganha kaninyo.
29 Busa, pangayo, ug kamo makadawat; tuktok, ug kini pagabuksan nganha kaninyo; kay siya nga nangayo, makadawat; ug ngadto kaniya nga motuktok, kini pagabuksan.
30 Ug karon, tan-awa, hilabihan ang akong hingpit nga kalipay, gani ngadto sa kahingpitan, tungod kaninyo, ug niini usab nga mga kaliwatan; oo, bisan ang Amahan nalipay, ug usab ang tanan nga balaan nga mga anghel, tungod kaninyo ug niini nga kaliwatan, kay walay usa kanila nga nawala.
31 Tan-awa, Ako manghinaut nga kamo makasabut; kay Ako nagpasabut kanila kinsa karon buhi niini nga kaliwatan; ug walay usa kanila nga mawala; ug diha kanila Ako adunay kahingpitan sa hingpit nga kalipay.
32 Apan tan-awa, kini nakapasubo kanako tungod sa ikaupat nga kaliwatan gikan niini nga kaliwatan, kay sila midala nga bihag kaniya ingon nga anak sa kapildihan; kay sila mobaligya kanako alang sa pilak ug alang sa bulawan, ug niana nga kutkuton sa anunogba ug diin ang mga kawatan molungkab ug mokawat. Ug niana nga adlaw Ako moduaw kanila, ngadto sa pag-usab sa ilang mga buhat diha sa ilang kaugalingon nga mga ulo.
33 Ug nahinabo nga sa diha nga si Jesus mitapos niini nga mga pamahayag siya miingon ngadto sa iyang mga tinun-an: Sulod kamo sa higpit nga ganghaan; kay higpit ang ganghaan, ug pig-ot ang agianan nga paingon sa kinabuhi, ug pipila lamang ang makakaplag niini; apan lapad ang ganghaan, ug dako ang agianan paingon sa kamatayon, ug daghan ang mopanaw diha niana, hangtud moabut ang kagabhion, diin walay tawo nga makabuhat.


text:
Chapter 3
1 O mga Galacianhon nga kulang sa pagsabut! Kinsa bay naglamat kaninyo? Sa atubangan sa inyong mga mata si Jesu-Cristo, sa matin-aw gikapadayag nga linansang sa krus. 2Kini lamang ang buot ko nga ipangutana kaninyo: Gidawat ba ninyo ang Espiritu tungod sa mga buhat sa pagbantay sa kasugoan, o pinaagi ba sa pagpatalinghug nga inubanan sa pagtoo? 3Nangahimo na ba gayud diay kamo nga ingon ka kulang sa pagsabut? Nakasugod na man unta kamo sa Espiritu, magpakatapus ba diay kamo karon sa lawas? 4Gisinati ba ninyo ang daghang mga butang sa wala lamay kapuslanan? --kon tinuod man ugaling nga kini walay kapuslanan. 5Siya nga nagahatag kaninyo sa Espiritu ug nagahimo sa mga milagro diha kaninyo, nagahimo ba siya niini tungod sa mga buhat sa pagbantay sa kasugoan, o tungod ba sa pagpatalinghug nga inubanan sa pagtoo?
6 Maingon man usab si Abraham "mitoo sa Dios, ug kini giisip ngadto kaniya ingon nga pagkamatarung." 7Busa inyong makita nga ang mga tawo nga adunay pagtoo mao ang mga anak ni Abraham. 8Ug ang kasulatan, sa pagkakitang daan nga ang Dios magamatarung sa mga Gentil pinaagi sa pagtoo, miwali nga daan sa Maayong Balita ngadto kang Abraham, nga nag-ingon, "Pinaagi kanimo mabulahan ang tanang kanasuran." 9Sa ingon niana, ang mga tawo nga adunay pagtoo mabulahan uban kang Abraham nga may pagtoo. 10Kay ang tanan nga nagasalig sa mga buhat sa pagbantay sa kasugoan nailalum sa tunglo; kay nahisulat kini nga nagaingon, "Matinunglo ang tanan nga wala magbantay sa tanang kalagdaan nga nahisulat sa basahon sa kasugoan, aron sa pagtuman niini." 11Karon tataw nga walay tawo nga pagamatarungon sa atubangan sa Dios pinaagi sa kasugoan; kay "Mabuhi ang namatarung pinaagi sa pagtoo. 12apan ang kasugoan wala magsukad sa pagtoo, kay "Siya nga nagabuhat niining mga butanga mabuhi tungod niini." 13Gilukat kita ni Cristo gikan sa tunglo sa kasugoan sa diha nga nahimo siyang tunglo alang kanato--kay nahisulat kini nga nagaingon, "Matinunglo ang matag-usa nga pagabitayon diha sa kahoy."-- 14aron nga pinaagi kang Cristo Jesus ang panalangin kang Abraham mahiadto sa mga Gentil, aron nga pinaagi sa pagtoo kita makadawat sa gisaad nga Espiritu. 15Mga igsoon, hatagan ko kamog tinawhanon nga pananglitan. Sa diha nga kauyonan na ang tugon sa usa ka tawo, wala nay lain nga makasalikway o makadugang pa niini. 16Karon ang mga saad gihatag kang Abraham ug sa iyang kaliwat. Wala ingna, "Ug sa mga kaliwatan," nga daw ingon ug daghan, kondili, "Ug sa imong kaliwat," ingon nga usa ra, nga mao si Cristo. 17Ang akong ipasabut mao kini: ang kasugoan nga sa kaulahiay miabut tapus sa paglabay sa upat ka gatus ug katloan ka tuig, wala magsalikway sa pakigsaad nga gikauyonan nang daan sa Dios, aron nga mapapas ang saad. 18Kay kon ang panulondon magaabut pa tungod sa kasugoan, dili na diay tungod sa saad; apan ang Dios mihatag niini kang Abraham pinaagi sa saad.
19 Nan, ngano pa man ang kasugoan? Kini sa kaulahiay gidugang gumikan sa mga kalapasan, hangtud moabut ang kaliwat kang kinsa gihimo ang saad; ug kini gipasiugdahan sa mga manolunda pinaagi sa usa ka tigpataliwala. 20Karon ang tigpataliwala dili makapataliwala sa usa ka bahin lamang; apan ang Dios usa ra. 21Nan, ang kasugoan kasupak ba diay sa mga saad sa Dios? Dili gayud; kay kon may gikahatag pang kasugoan nga arang makapabuhi, nan, ang pagkamatarung mapinaagi gayud unta sa kasugoan. 22Apan sa ilalum sa sala gipabilanggo sa kasulatan ang tanang butang, aron ang gisaad nga pinasikad sa pagtoo kang Jesu-Cristo ikahatag ngadto kanila nga nanagpanoo. 23Karon sa wala pa moabut ang pagtoo, kita gibilanggo ilalum sa kasugoan, pinugngan hangtud nga ang pagtoo igapadayag. 24Busa ang kasugoan nahimong atong magtatagad sa pag-agak ngadto kang Cristo, aron kita pagamatarungon pinasikad sa pagtoo. 25Apan karon nga ang pagtoo miabut na, wala na kita mailalum sa magtatagad; 26kay diha kang Cristo Jesus kamong tanan nahimo na mang mga anak sa Dios pinaagi sa pagtoo. 27Kay ang tanan kaninyo nga gibautismohan ngadto kang Cristo gikasul-uban ug Cristo. 28Walay Judio ni Gresyanhon, walay ulipon ni gawas, walay lalaki ni babaye; kay kamong tanan usa ra diha kang Cristo Jesus. 29Ug kon kamo mga iya ni Cristo, nan, kamo kaliwat ni Abraham, mga manununod sumala sa saad.
►Proofing disabled for this book
► Printer-friendly version


text:
Ang kalinaw mapahiluna diha sa kasingkasing sa matag usa nga mobasa sa kasulatan ug moabli sa mga saad sa panalipod ug katubsanan.
Dili pa lang dugay, duna koy gi-sealed sa templo nga bag-ong magtiayon. Kini nga magtiayon mihimo sa ilang kaugalingon nga takus aron modangat niining talagsaong adlaw nga ang usa ka anak nga lalaki ug babaye mobiya sa panimalay sa ilang kabatan-on ug mamahimong bana ug asawa. Niining sagrado nga okasyon, putli sila ug limpyo. Dayon, magsugod sila pag-atiman sa kaugalingon nilang mga anak, subay sa sumbanan nga gi-establisar sa atong Amahan sa Langit. Ang ilang kalipay, ug ang kalipay sa umaabut nga mga henerasyon, nag-agad sa pagsunod niana nga mga sumbanan nga gi-establisar sa Manluluwas ug anaa sa Iyang kasulatan.
Ang mga ginikanan karon naghunahuna kon duna bay luwas nga dapit sa pagpadako og mga anak. Anaa ang luwas nga dapit. Anaa kini sa panimalay nga nakasentro sa ebanghelyo. Nag-focus kita sa pamilya diha sa Simbahan, ug motambag kami sa mga ginikanan sa tanang dapit sa pagpadako sa ilang mga anak sa katarung.
Si Apostol Pablo nanagna ug mipasidaan nga “sa kaulahiang mga adlaw managpang-abut ang mga panahon nga malisud.
“Kay ang mga tawo unya magamahigugmaon man sa ilang kaugalingon, mga hinapi, tigpagawal, hambugiro, tampalasan, masukihon sa mga ginikanan, walay igabalus, dili diosnon,
“Walay pagbati sa paghigugma, dili malukmay, tigbutang-butang, mapatuyangon, mabangis, dili mahigugmaon sa maayo,
“Mabudhion, madalidalion, tigpaburot, nga nagahigugma sa kalipayan inay sa Dios unta hinoon;
“Nga nagabaton sa dagway sa tinuohan apan nagapanghimakak sa gahum niini: likayi kining maong mga tawhana.”1
Nanagna usab si Pablo, “Mosamot pa sa pagkadautan ang mga tawong dautan ug ang mga tigpahisalaag, ang mga limbongan ug ang mga gilimbongan.”2
Kini nga mga bersikulo nagsilbing pasidaan, nagpakita asa nga mga sundanan ang likayan. Magmatngon gayud kita ug magkugi kanunay. Atong maribyu ang matag usa niini nga mga panagna ug sutaon nga kining tanan ug ang mga angayng kabalak-an ania sa kalibutan karon:
Mga panahon nga malisud—anaa. Nagpuyo kita sa delikadong panahon.
Masinahon, tigpagawal, hambugiro—tanan anaa ug taliwala kanato.
Tampalasan, masukihon sa mga ginikanan, walay igabalus, dili diosnon, walay pagbati sa paghigugma—tanan kini nagdagsang sa kalibutan.
Dili malukmay, tigbutang-butang, ug uban pa—ang tanan maprubar base sa nagpatigbabawng ebidensya nga anaa libut kanato.
Si Moroni namulong usab sa kadautan sa atong panahon dihang mipahimangno siya:
“Sa panahon nga kamo makakita niini nga mga butang nga moabut taliwala kaninyo … kamo mahigmata ngadto sa pagkaamgo sa inyong makalilisang nga kahimtang. …
“Busa, ako, si Moroni, ako gisugo sa pagsulat niini nga mga butang nga ang dautan mahunong, ug nga ang panahon mahimo nga moabut nga si Satanas wala untay gahum diha sa mga kasingkasing sa anak sa mga katawhan, apan sila unta madani sa paghimo og maayo sa kanunay, nga sila mahimo nga moduol ngadto sa tubod sa tanan nga pagkamatarung ug maluwas.”3
Ang mga deskripsyon ni Pablo ug ni Moroni sa atong panahon tukma kaayo nga dili nato ikalimud. Alang sa daghan problema kini, gani makawala sa kadasig. Apan hinoon, kon hunahunaon nako ang umaabut, mapuno ko sa pagbati sa kapositibo.
Sa pagpadayag ni Pablo, agig dugang sa lista sa mga hagit ug mga problema, gisultihan usab kita unsay atong mahimo sa pagpanalipod sa atong kaugalingon:
“Magpadayon ka diha sa mga butang nga imong nahikat-unan ug imong ginatuohan pag-ayo, sanglit ikaw nahibalo man kong kinsa ang imong nahikat-unan niini;
“Ug nga sukad sa imong pagkabata ikaw nakasabut na sa balaan nga kasulatan nga makagagahum sa pagtudlo kanimo ngadto sa kaluwasan pinaagi sa pagtuo kang Kristo Jesus.”4
Ang kasulatan naghupot sa mga yawe sa espirituhanong panalipod. Naglangkob kini sa mga doktrina ug mga balaod ug mga ordinansa nga makahatag sa matag anak sa Dios og usa ka pagpamatuod kang Jesukristo isip Manluluwas ug Manunubos.
Sa katuigan nga pagpangandam, anaa ang dakong paningkamot aron mahubad ang kasulatan sa tanang pinulongan, nga dunay mga footnote ug mga cross-reference. Naningkamot kami nga magamit kini sa tanan nga gustong magkat-on. Tudloan kita niini asa kita moadto ug unsay buhaton. Nagtanyag kini og paglaum ug kahibalo.
Mga katuigang milabay, si Elder S. Dilworth Young sa Seventy mitudlo kanako og leksyon bahin sa pagbasa sa kasulatan. Nagkaproblema ang usa ka stake tali sa mga miyembro, ug gikinahanglan nga mahatagan og tambag.
Akong gipangutana si Presidente Young, “Unsay akong isulti.”
Yano ra ang iyang tubag, “Sultihi sila sa pagbasa sa kasulatan.”
Nangutana ko, “Asa niini nga kasulatan?”
Miingon siya, “Bisan asa niini. Pananglitan ingna sila nga ablihi ang Basahon ni Mormon, ug sugdi ang pagbasa. Sa dili madugay ang pagbati sa kalinaw ug inspirasyon moabut, ug ang sulbad moabut.”
Himoang kabahin sa inyong naandang buhaton ang pagbasa sa kasulatan, ug mosunod ra ang mga panalangin. Anaa sa kasulatan ang tingog sa pagpasidaan, apan dako usab nga pag-alima ang ikahatag niini.
Kon ang pinulongan sa kasulatan sa sinugdanan daw lahi alang ninyo, padayuna ang pagbasa. Sa kadugayan inyong makita ang katahum ug gahum nga anaa niana nga mga pahina.
Miingon si Pablo, “Ang tibuok nga kasulatan gituga sa Dios ug may kapuslanan alang sa pagpanudlo, alang sa pagpamadlong, alang sa pagpanul-id ug alang sa pagmatuto sa pagkamatarung.”5
Mahimo ninyong testingan kini sa inyong kaugalingon.
Nagpuyo kita sa malisud nga kapanahunan; bisan pa, atong makaplagan ang paglaum ug kalinaw sa atong kaugalingon ug sa atong mga pamilya. Ang mga anaa sa kasub-anan, ang nawad-an sa paglaum nga maluwas ang ilang mga anak gikan sa pagbira sa kalibutan, kinahanglang dili gayud mosurender. “Ayaw kahadlok, sumalig ka lamang.”6 Ang pagkamatarung mas gamhanan kay sa kadautan.
Ang mga bata kinsa sayo nga gitudloan sa pagsabut sa kasulatan mahibalo kon asa nga dalan ang ilang subayon ug malagmit nga magpabilin sila niana nga dalan. Ang mga nahisalaag may katakus sa pagbalik ug, uban sa tabang, makabalik ra sila.
Dihay panahon nga ang mga anak ni Mosiah nakigbatok sa Simbahan apan sa kaulahian naghinulsol ug may dako kaayong kausaban. Sa Alma atong mabasa, “Kini nga anak nga mga lalaki ni Mosiah … nag-anam og kalig-on diha sa kasayuran sa kamatuoran; kay sila mga tawo nga mabuot og salabutan ug sila misiksik sa mga kasulatan sa kakugi, nga sila unta masayud sa pulong sa Dios.”7
Si Presidente Joseph F. Smith singko anyos pa dihang ang iyang papa, si Hyrum, gipatay didto sa Carthage Jail. Wala madugay, si Joseph mitabok sa kapatagan uban sa nabiyuda niyang inahan.
Sa edad nga 15 gitawag siya og misyon ngadto sa Hawaii. Gibati niya nga nawala ug nag-inusara ug miingon: “Lisud kaayo ang akong kahimtang. … Ingon og wala koy pagsalig sa kaugalingon tungod sa akong kakabus, kakulang sa kaalam ug kahibalo, usa lang ka bata, nga dili gani ko makatan-aw sa nawong sa usa ka [tawo].”
Samtang namalandong sa iyang sitwasyon usa ka gabii, ang batan-ong si Joseph nagdamgo nga nagbiyahe siya, nga nagdali gayud sa hilabihan. Duna siyay gidala nga gamayng putos. Sa katapusan, miabut siya sa usa ka maanindot nga mansyon, nga maoy iyang destinasyon. Dihang duol na siya, nakakita siya og timaan nga nag-ingon nga, “Kaligoanan.” Misulod dayon siya ug naligo. Giablihan niya ang iyang gamayng putos ug nakakita og limpyo, puti nga sapot—“butang nga,” miingon siya, “wala nako makita sa dugayng panahon.” Iya kining gisul-ob ug daling miadto sa pultahan sa mansyon.
“Nanuktok ko,” miingon siya, “ug naabli ang pultahan, ug ang tawo nga nagbarug didto mao si Propeta Joseph Smith. Iya kong gitan-aw nga may gamayng kasuko, ug ang unang mga pulong nga iyang gisulti [mao ang]: ‘Joseph, na-late ka.’ Bisan pa misalig ko ug miingon:
“‘Oo, apan limpyo ko—limpyo ko!’”8
Ug mahimong mahitabo usab kini kanato.
Kon kamo dunay pagtuo ug aktibo sa Simbahan, ipadayon kana ug tumana ang inyong mga pakigsaad. Padayon lang hangtud sa panahon nga ang mga panalangin sa Ginoo moabut kaninyo ug ang Espiritu Santo ipadayag isip naglihok nga gahum sa inyong kinabuhi.
Kon kamo nagsubay sa dalan nga sukwahi sa unsay gipamulong diha sa kasulatan, akong ipaniguro ninyo nga dunay paagi aron makabalik.
Gihatag ni Jesukristo ang klaro kaayo nga pamaagi alang sa atong paghinulsol ug kita mamaayo. Ang tambal alang sa kadaghanang sayop makita sa paningkamot nga mapasaylo pinaagi sa personal nga pag-ampo. Hinoon, dunay piho nga espirituhanong kasakit, ilabi niadtong nakalapas sa moral nga balaod, nga klarong nagkinahanglan og tabang ug tambal gikan sa kwalipikado nga espirituhanong doktor.
Mga tuig na ang milabay miadto sa akong opisina ang batan-ong babaye uban sa tigulang niyang amahan. Iyang gidala ang iyang amahan og pipila ka gatus ka milya aron makakita og tambal sa kahasol sa tanlag nga gibati niini. Sa batan-on pa nakahimo siya og grabe nga sayop, ug sa pagkatigulang nanumbalik kaniya kini nga panumduman. Dili niya matangtang ang kahasol sa tanlag. Dili siya makabalik ug sulbaron ang iyang problema sa batan-on pa nga siya ra, apan makasugod siya karon, uban sa tabang, mapapas ang kahasol sa tanlag nga iyang gidala sulod sa mga katuigan.
Nagpasalamat ko nga pinaagi sa pagtudlo kaniya sa mga baruganan gikan sa Basahon ni Mormon, maingon og ang hilabihan kabug-at natangtang gikan sa iyang mga abaga. Dihang siya ug ang iyang anak mibiyahe og layo aron sa pagpauli, gibilin sa tigulang ang kahasol sa tanlag sa miagi nga mga kalapasan.
Kon kamo “mahigmata ngadto sa pagkaamgo sa inyong makalilisang nga kahimtang”9 ug gustong makabalik sa hingpit nga espirituhanong kalig-on, pakigkita sa inyong bishop. Naghupot siya sa mga yawe ug makatabang sa inyong dalan sa paghinulsol.
Alang sa matag usa ang paghinulsol, mao usab ang kapasayloan. Ang Ginoo nagkinahanglan lang nga maghinulsol ang tawo sa ilang sala, ug “[Iyang] pasayloon ang ilang kasal-anan, ug … dili na gayud [Niya] hinumduman ang ilang sala.”10
Kon makompleto ang proseso sa paghinulsol, makasabut kamo sa ipasabut sa saad ni Isaias bahin sa Pag-ula: “Umari kamo karon, ug usahan ta paghusay, nag-ingon ang Ginoo: bisan pa ang inyong mga sala mapula, sila pagapution ingon sa nieve, bisan pa sila lubos mapula, sila mahimong sama sa maputing balhibo sa karnero.”11
Sama sa chalk sa blackboard nga mahimo rang papason, uban sa tinuorayng paghinulsol ang mga epekto sa atong kalapasan mapapas pinaagi sa Pag-ula ni Jesukristo. Kana nga saad magamit sa matag sitwasyon.
Gitudloan kita sa ebanghelyo nga magmalipayon, magbaton og pagtuo kay sa kahadlok, magkaplag og paglaum ug buntugon ang kasagmuyo, mobiya sa kangitngit ug moadto sa kahayag sa walay katapusang ebanghelyo.
Si Pablo ug ang uban mipasidaan bahin sa mga pagsulay sa atong panahon ug sa mga adlawng moabut. Apan ang kalinaw mapahiluna diha sa kasingkasing sa matag usa nga mobasa sa kasulatan ug moabli sa mga saad sa panalipod ug katubsanan nga gitudlo niini. Among gidapit ang tanan sa pagbalik ngadto sa Manluluwas nga si Jesukristo, sa Iyang mga pagtulun-an nga naa sa Daang Tugon, sa Bag-ong Tugon, sa Basahon ni Mormon, sa Doktrina ug mga Pakigsaad, ug sa Perlas nga Labing Bililhon.
Mohatag ko sa siguradong pagsaksi sa kasulatan isip yawe sa atong espirituhanong panalipod. Mosaksi usab ako sa makaayo nga gahum sa Pag-ula ni Jesukristo, “nga pinaagi kaniya ang tanan unta maluwas”12 kinsa angayang maluwas. Ang Simbahan sa Ginoo naestablisar pag-usab dinhi sa yuta. Sa katinuod sa ebanghelyo ako mosaksi. Kaniya ako usa ka saksi. Sa pangalan ni Jesukristo, amen.
Mostrar referencias
-
1. 2 Timoteo 3:1–5.
-
2. 2 Timoteo 3:13.
-
3. Ether 8:24, 26.
-
4. 2 Timoteo 3:14–15.
-
5. 2 Timoteo 3:16.
-
6. Marcos 5:36.
-
7. Alma 17:2.
-
8. Joseph F. Smith, Gospel Doctrine, 5th ed. (1939), 542.
-
9. Ether 8:24.
-
10. Jeremias 31:34.
-
11. Isaias 1:18.
-


text: 1Dalayegon si Jehova nga akong bato, Nga nagatudlo sa akong mga kamot sa pagpakiggubat, Ug sa akong mga tudlo sa pagpakig-away: 2Ang mahigugmaong-kalolot ko, ug ang akong kuta, Ang hataas ko nga torre, ug akong magbabawi; Ang akong taming, ug siya nga mao ang akong gidangpan; Ang nakadaug sa akong katawohan sa ilalum ko. 3Oh Jehova, unsa ba ang tawo, nga ikaw nagmatinagdanon man kaniya? Kun ang anak sa tawo, nga ikaw nagpamalandong man kaniya? 4Ang tawo sama sa kakawangan: Ang iyang mga adlaw molabay lamang ingon sa anino. 5Ipaubos ang imong kalangitan, Oh Jehova, ug kumunsad ka: Hikapa ang kabukiran, ug sila moaso. 6Pagul-a ang mga kilat, ug isabulak sila; Ipadala ang imong mga udyong, ug patibulaaga sila. 7Tuy-ora ang imong kamot gikan sa kahitas-an; Luwasa ako, ug haw-asa ako gikan sa mga dagkung tubig, Gikan sa kamot sa mga dumuloong; 8Kansang baba nagasulti ug limbong, Ug kansang toong kamot maoy toong kamot sa kabakakan. 9Moawit ako ug bag-ong alawiton kanimo, Oh Dios: Sa salterio nga may napulo ka kuldas moawit ako ug mga pagdayeg kanimo. 10Ikaw mao ang nagahatag ug kaluwasan sa mga hari; Nga nagaluwas kang David nga iyang alagad gikan sa makamatay nga pinuti. 11Luwasa ako, ug tubsa ako gikan sa kamot sa mga dumuloong, Kansang baba nagasulti ug limbong, Ug kansang toong kamot maoy toong kamot sa kabakakan. 12Sa diha nga ang among mga anak nga lalake mangahimo nga ingon sa mga tanum nga managpanubo sa ilang pagkabatan-on, Ug ang among mga anak nga babaye nga ingon sa mga bato sa pamag-ang nga sinapsapan sunod sa hulagway sa palacio; 13Sa diha nga ang among mga dapa mangapuno, nga sangkap sa tanang mga butang sa paggamit, Ug ang among kahayupan managpanganak sa linibo ug sa napulo ka libo sa among mga kapatagan; 14Sa diha nga ang among kabakahan takus sa mga bulohaton nga mabug-at; Sa diha nga walay moabut nga kadaut, ug walay modangat nga kapildihon, Ug walay pagsinggit sa pagpakitabang sa among kadalanan: 15Malipayon ang katawohan nga anaa sa maong kahimtang; Oo, malipayon ang katawohan kansang Dios mao si Jehova.


text: 1Usa niana ka Adlawng Igpapahulay naglakaw si Jesus agi sa kaumahan sa trigo. Unya ang iyang mga tinun-an nangutlog mga uhay sa trigo ug tapos nila kini kusokusoa sa ilang mga kamot ilang gikaon ang lugas. 2Apan pipila sa mga Pariseo miingon, "Nganong nagbuhat man kamo niana? Gidili kana sa Adlaw nga Igpapahulay sumala sa atong Balaod!" 3Si Jesus mitubag kanila, "Wala ba kamo makabasa mahitungod sa gibuhat ni David sa dihang gigutom siya ug ang iyang mga kauban? 4Misulod siya sa balay sa Dios ug mikuha sa pan nga hinalad ngadto sa Dios. Unya mikaon siya niini ug gihatagan usab niyag pan ang iyang mga kauban. Apan ang tanan gidid-an sa atong Balaod sa pagkaon sa pan nga hinalad ngadto sa Dios gawas lamang sa mga pari." 5Ug si Jesus midugang sa pag-ingon, "Ang Anak sa Tawo maoy magbuot sa angay nga buhaton sa Adlawng Igpapahulay." 6Sa laing Adlawng Igpapahulay, misulod si Jesus sa usa ka sinagoga ug nagtudlo. Didtoy usa ka tawo nga kimay ang tuong kamot. 7Pipila sa mga magtutudlo sa Balaod ug mga Pariseo naniid kang Jesus kon manambal ba siya sa mga masakiton sa Adlawng Igpapahulay. Gihimo nila kini aron pagpangita ug igong katarongan aron ikasumbong nila si Jesus nga nagbuhat ug kalapasan. 8Apan nahibalo si Jesus sa ilang gihunahuna ug iyang giingnan ang tawo nga kimay, "Tindog ug dali ngari sa atubangan." Ug mitindog ang tawo ug mibarog didto. 9Unya miingon si Jesus kanila, "Pangutan-on ko kamo: Unsa ba ang gitugot sa atong Balaod nga mahimong buhaton nato sa Adlawng Igpapahulay? Ang pagtabang ba o ang pagdaot? Ang pagluwas ba sa kinabuhi sa tawo o ang pagpatay?" 10Gilibot niya pagtan-aw silang tanan ug unya gisultihan niya ang tawo, "Ituy-od ang imong kamot." Ug gituy-od sa tawo ang iyang kamot ug naayo kini. 11Apan napungot sila pag-ayo ug nagsabot unsay ilang buhaton kang Jesus. 12Niadtong panahona mitungas si Jesus sa usa ka bungtod aron pag-ampo ug sa tibuok gabii nag-ampo siya sa Dios. 13Sa pagkabuntag na, gitawag niya ang iyang mga tinun-an ug gipili niya ang 12 kanila nga ginganlan niyag apostoles: 14si Simon (nga iyang ginganlag Pedro) ug ang iyang igsoon nga si Andres, si Santiago ug si Juan, si Felipe ug si Bartolome, 15si ug si Tomas, si Santiago nga anak ni Alfeo ug si Simon (ang gitawag nga Patriyota), 16si Judas nga anak ni Santiago ug si Judas Iscariote, ang nahimong mabudhion. 17Milugsong si Jesus gikan sa bungtod kuyog sa iyang mga apostoles. Mitindog siya sa usa ka dapit nga patag kauban sa panon sa iyang mga tinun-an. Didto usab may dakong panon sa mga tawo nga gikan sa tibuok Judea ug Jerusalem ug sa mga siyudad sa kabaybayonan sa Tiro ug sa Sidon. 18Nangadto sila kang Jesus aron pagpamati kaniya ug aron ayohon sila sa ilang mga balatian. Nangadto usab ang gipangyawaan ug nangaayo sila. 19Naninguha ang tanang tawo sa paghikap kang Jesus kay gikan kaniya migula ang gahom nga nag-ayo kanilang tanan. 20Unya mitan-aw si Jesus sa iyang mga tinun-an ug miingon, "Bulahan kamong mga kabos kay maghari ang Dios kaninyo! 21"Bulahan kamong mga gigutom karon kay kamo pagabusgon! "Bulahan kamo nga karon naghilak kay kamo mangatawa ra unya! 22"Bulahan kamo kon ang mga tawo magdumot, magsalikway ug magbugalbugal kaninyo! Bulahan kamo kon sila mag-ingon nga kamo mga daotan tungod sa Anak sa Tawo! 23Paglipay kamo kon mahitabo kini ug pagsayaw sa kasadya kay dako ang ganti nga gitagana alang kaninyo didto sa langit. Kay ang ilang mga katigulangan naghimo sa ingon ngadto sa mga propeta. 24"Apan alaot kamo nga mga dato kay napahimuslan na ninyo ang kinabuhi nga hayahay! 25"Alaot kamo nga mga busog karon kay kamo unya gutomon! "Alaot kamo nga karon nangatawa kay kamo unya magbangotan ug maghilak! 26"Alaot kamo kon magdayeg kaninyo ang tanang mga tawo kay mao usab kini ang gibuhat sa ilang mga katigulangan ngadto sa mga mini nga propeta. 27"Apan sultihan ko kamo nga namati kanako: higugmaa ninyo ang inyong mga kaaway ug buhata ang maayo alang niadtong nagdumot kaninyo. 28Panalangini ang motunglo kaninyo ug pag-ampo kamo alang sa nagdaugdaog kaninyo. 29Kon may mosagpa sa inyong aping, ipasagpa usab ang pikas. Ug kon adunay moilog sa inyong kupo, ihatag usab ang inyong sinina. 30Hatagi ninyo ang tanan nga mangayo ug kon may mokuha sa inyong butang, ayaw na kinig bawia. 31Buhata ngadto sa mga tawo ang gusto ninyo nga buhaton nila nganha kaninyo. 32"Kon mao ray higugmaon ninyo sila nga nahigugma kaninyo, nganong magpaabot pa man kamog panalangin? Bisan gani ang mga makasasala nahigugma man niadtong nahigugma kanila! 33Ug kon mao ray buhatan ninyog maayo kadtong nagbuhat kaninyog maayo, nganong magpaabot pa man kamog panalangin? Bisan gani ang mga makasasala nagbuhat man niana! 34Ug kon mao ray inyong pahulamon kadtong inyong gituohan nga makabayad, nganong magpaabot pa man kamog panalangin? Bisan gani ang mga makasasala magpahulam man ngadto sa mga makasasala ug magpaabot sila nga bayran sa samang kantidad! 35Higugmaa hinuon ninyo ang inyong mga kaaway ug buhata ang maayo ngadto kanila! Pahulama sila sa walay pagpaabot nga bayran kay sa ingon niini dako ang ganti nga inyong madawat ug kamo mahimong mga anak sa Labing Halangdong Dios. Kay siya maayo ngadto sa mga dili mapasalamaton ingon man sa mga daotan. 36Busa pagmaluluy-on kamo sama nga maluluy-on ang inyong Amahan. 37"Ayaw kamo paghukom sa inyong isigkatawo ug kamo dili hukman sa Dios. Ayaw pakasad-a ang uban ug kamo dili pakasad-on. Pasayloa sila ug kamo pasayloon usab. 38Panghatag kamo sa inyong isigkatawo ug kamo hatagan. Madawat ninyo ang hustong takos ug sobra pa gani nga mag-awas kini! Ang sudlanan nga inyong gamiton alang sa uban mao usab ang gamiton alang kaninyo." 39Ug gisultihan sila ni Jesus niining sambingaya: "Ang buta dili makaagak sa laing buta. Kon buhaton niya kini, mangahulog silang duha sa kanal. 40Walay tinun-an nga labaw sa iyang magtutudlo. Apan kon ang tinun-an hingpit nang nakat-on sa tanang gikatudlo kaniya, mahisama siya sa iyang magtutudlo. 41"Nganong nagtan-aw ka man sa puling sa imong isigkatawo apan wala mo tagda ang troso diha sa imong mata? 42Unsaon mo man pag-ingon sa imong isigkatawo, ‘Ambi, akoy pakuhaa sa imong puling,’ nga wala ka man gani makakita sa troso nga anaa sa imong kaugalingong mata? Tigpakaaron-ingnon! Kuhaa una ang troso nga anaa sa imong mata aron makakita ka pag-ayo ug makuha mo ang puling sa imong isigkatawo. 43"Ang maayo nga kahoy dili mamungag walay pulos nga bunga. Ang masakiton nga kahoy dili usab mamungag maayong bunga. 44Ang matag usa ka kahoy maila sa kaugalingon niyang bunga. Dili ka makapupo ug igos gikan sa sampinit o ubas gikan sa kadyapa. 45Ang maayong tawo magsultig maayo gikan sa maayong mga butang nga anaa sa iyang kasingkasing. Apan ang tawo nga daotan magbuhat ug daotan gikan sa mangil-ad nga mga butang nga anaa sa iyang kasingkasing. Kay kon unsa ang anaa sa kasingkasing sa tawo mao usab ang iyang isulti. 46"Nganong nagtawag man kamo kanakog, ‘Ginoo, Ginoo,’ nga dili man kamo mobuhat sa akong gisugo kaninyo? 47Ipakita ko kaninyo sa unsa mahisama ang tawo nga moduol kanako unya mamati sa akong gisulti ug motuman niini. 48Sama siya sa tawo nga nagtukod ug balay. Nagkalot siyag lawom ug gipahiluna niya ang sukaranan diha sa ibabaw sa bato. Sa dihang mibaha ang suba ug mihasmag niining balaya, wala kini matay-og kay maayo man nga pagkatukod. 49Apan ang tawo nga namati sa akong gisulti ug dili motuman niini mahisama sa usa ka tawo nga nagtukod ug balay diha sa yuta nga wala niya butangig sukaranan. Sa dihang mihasmag niini ang baha, napukan dayon kini ug hingpit ang pagkagun-ob sa maong balay!"


text:
Standard guitar tuning:EADGBENo capo
Intro
G D C DI Em D C G D C D (instead na gamitin ung D na kasunod ng G,Bm Adunay ko'y nabantayan sounds o.k too) Gnausab Dna ang akong sCinultiaDn Gmay sagol nang Dininglis like Cwhatever unwDell Emsukad nga Dnakaila tiCka.... D II B E AM E C B D giingnan ko sa imong friends na u find kono badoy ang bisayang pinolongan manglimbawt imong balhibo kung makadungog man pulong sama sa gugma...
ChorusSo I... say i love u is it okay with you bahala nag magkahilak ang lolo kung magbabalak i tell him.. well my lolo i'm inlove not like you i'm not to ought to learn in english word out too... III nagkuyog ta sa sinehan gikataw-an mo agn trailler ni piolo ug Judy ann way lain naingon kundi whatever unwwell daun gawas sa pultahan... IV giingnan ko sa imong frendz na u find k0n0 badoy ang mga pelikulang pinoy bahala nag lood basta gikan sa hollywood always makes you fell so good... Adlib: G,D,C,D (3x) V Em D C unya kalit kang nawala [Ds song s dedicated to wa ka nag pahibalo ALBUERA WARD YOUNG MEN] niining bisdak na na in love kanimo i thought kitang duha together forever ako imo man diayng gipasakitan VI giingnan ko sa imong frendz na mikuyog ka kono sa katxtm8 na kano nanglimbawt akong balhibo sa nasayran ko nga ang kano otsinta na...
Chorus iiStill i.. say i love u though ur hurting me so bahala nag magkahilak ang lolo kung magbabalak i tell.. well my lolo i'm ur stupid apo naminaw lang kunta ako sa tambag mo now i'm to ought to learn in english word out too... TRIBUNG WAY KURAT: BSEE-1A EVSU-OCC
Terms and Privacy | API | Just Added Tabs | Tags | How to Read Guitar Tab | Music Theory | Contact/Support
© 2014, Songsterr.com.
© 2014, Songsterr.com.


text:
Kahulugan sa Damgo
DAMGO:Nagdamgo kog daghan nga mga ice. Unsay buot ipasabot niana Kuya Sonny. Thanks daan. Frm: 991
KAHULOGAN:Makaangko ka’g mga kabilinggan sa kinabuhi ug adunay mga yawan-on og hunahuna nga tawo nga modaut sa imong maayong binuhatan.
000 Read more…
DAMGO:Nagdamgo ko’g mga lamok ug akong gipangdagpi dayon namatay. Unsay ipasabot niana Kuya Sonny. Thanks daan. Frm: 990
KAHULOGAN:Nagpasabot nga imong ma-overcome ang mga problema nimo ug dayon makaangkon ka og kalipay ingon man kaayohan.
000
DAMGO:Kuya Sondavz nagdamgo kog morgue dayon misulod ako niini kay adunay akoy gipangita nga patay. Unsay buot ipasabot niana. Thanks. Frm: 330
KAHULOGAN:Adunay madawat na lang nimo nga kasayoran kabahin sa kamatayon sa imong paryente o higala.
000
DAMGO:Nagdamgo ko’g perfume ug giayo daw nako kini og simhot. Unsay kahulogan niana Kuya Sondavz. Frm: 229
KAHULOGAN:Adunay moabot kanimo nga kalipayan ug kaayohan.
000
DAMGO:Hi Kuya Sondavz gud am and ilove you. Nagdamgo ko sa usa ka cellphone. Unsay meaning niana. Salamat. Frm: 002
KAHULOGAN:Adunay imong mahinagbo nga usa ka estranhero kinsa mo-harass ug mopakaulaw sa imong kalihukan.